**‘ตุรกี-อุยกูร์-จีน’ กับปัญหาผู้อพยพข้ามชาติและทางออกของไทย**

จัดโดย **ศูนย์ยุโรปศึกษาแห่งจุฬาลงกรณ์มหาวิทยาลัย และสถาบันเอเชียศึกษา จุฬาลงกรณ์มหาวิทยาลัย**

วันอังคารที่ 25 สิงหาคม 2558 เวลา 08.30 -16.30 น.

ณ ห้องประชุม 105 อาคารมหาจุฬาลงกรณ์ จุฬาลงกรณ์มหาวิทยาลัย \*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**1. ปาฐกถาพิเศษ เรื่อง “ปัญหาผู้อพยพข้ามชาติในศตวรรษที่ 21”** โดย **ศาสตราจารย์กิตติคุณ ดร.** **สุภางค์ จันทวานิช** รักษาการผู้อำนวยการศูนย์วิจัยการย้ายถิ่นแห่งเอเชีย สถาบันเอเชียศึกษา จุฬาฯ

การแก้ปัญหาผู้อพยพข้ามชาติไม่สามารถที่จะทำได้ตามลำพัง เพราะต้องเกี่ยวข้องกับหลายประเทศ ทั้งประเทศต้นทาง ประเทศกลางทาง และประเทศปลายทาง ตลอดจนองค์กรระหว่างประเทศ รวมถึงประชาคมโลกที่เข้ามาเกี่ยวข้องด้วย เรียกได้ว่าเป็นยุคสมัยของการเคลื่อนย้าย องค์การระหว่างประเทศเพื่อการโยกย้ายถิ่นฐาน (International Organization for Migration: IOM) ได้ทำการสำรวจและพบว่า ช่วงเวลาที่ผ่านมา โลกเรามีการเคลื่อนย้ายหลายล้านคน ลักษณะการเคลื่อนย้าย คือ ย้ายจากโลกซีกใต้ (South Country) ไปยังโลกซีกเหนือ (North Country) หรือประเทศโลกที่ 3 ไปยังประเทศโลกที่ 1 ซึ่งได้แก่ อเมริกาเหนือ ออสเตรเลีย ยุโรป และพื้นที่ส่วนหนึ่งบริเวณคาบสมุทรอาหรับ จากประเทศที่ระดับการพัฒนาน้อยกว่าไปสู่ประเทศที่มีการพัฒนาสูงกว่า ขณะเดียวกัน ก็จะมีการเคลื่อนย้ายระหว่างประเทศในโลกซีกใต้ โดย IOM ได้ให้ข้อมูลว่า มีจำนวนถึง 74 – 86 ล้านคนที่มีการเคลื่อนย้ายหรืออพยพ และมีจำนวนประชากรที่เคลื่อนย้ายระหว่างประเทศที่กำลังพัฒนาด้วยกัน เช่น ลาว มาเลเซีย ไทย ถึง 73 – 87 ล้านคน จึงมีการแบ่งกลุ่มการเคลื่อนย้ายออกเป็น 3 กลุ่ม ดังนี้

กลุ่มที่ 1 คือ ผู้ลี้ภัย (Refugee) มีการเรียกคนกลุ่มนี้อยู่สองอย่างคือ ผู้ลี้ภัย (Refugee) และผู้แสวงหาแหล่งพักพิง (Asylum seeker) สาเหตุของการลี้ภัยในกลุ่มแรกคือ ปัญหาความรุนแรงภายในประเทศ มีการสู้รบภายในประเทศ หรือระหว่างประเทศใกล้เคียง และปัญหาความขัดแย้งทางชาติพันธุ์ จึงทำให้มีคลื่นของคนเคลื่อนย้ายออกมาก ประเทศที่มีลักษณะการอพยพมาก เช่น พม่า

กลุ่มที่ 2 คือ แรงงานข้ามชาติ (Migrant worker) มีจำนวนมากกว่ากลุ่มแรก เพราะต้องการไปอยู่ในประเทศที่มีโอกาสทางเศรษฐกิจดีกว่า มีงานที่ดีกว่า มีค่าแรงที่สูงกว่า โดยทั้งสองกลุ่มนี้ ไทยได้เจอแล้วตั้งแต่ศตวรรษที่ 20 – 21 เป็นต้นมา เริ่มตั้งแต่ ปี 1980 กลุ่มผู้อพยพจากอินโดจีน จากนั้น มีการเจรจากันในปี 1990 มีการรับคนจำนวนหนึ่งไปตั้งถิ่นฐานในประเทศที่ 3 ออสเตรเลีย อเมริกา ยุโรป ญี่ปุ่น และอีกส่วนหนึ่งได้ตกลงกันมีสหประชาชาติเป็นคนกลาง ขอให้เดินทางกลับถิ่นฐานโดยสมัครใจ ต่อมาในปี 1988 พม่าซึ่งมีความหลากหลายทางชาติพันธุ์จนเกิดการลุกฮือของกลุ่มนักศึกษา พระ เพื่อต่อต้านรัฐบาลทหาร มีการปราบปรามที่รุนแรง กลุ่มคนจำนวนหนึ่งซึ่งมีทั้งทหาร และชนกลุ่มน้อยได้เคลื่อนย้ายข้ามพรมแดนเข้ามาในไทยทางบริเวณชายแดนซึ่งไทยตั้งศูนย์ต่างๆ ช่วยเหลือคนที่ข้ามมายังฝั่งไทยโดยได้รับความร่วมมือและช่วยเหลือจากองค์กรระหว่างประเทศ ไทยเรียกคนเหล่านี้ว่า “ผู้แสวงหาแหล่งพักพิง” เนื่องจากมีภาวะการลี้ภัยอย่างยืดเยื้อ

กลุ่มที่ 3 คือ Mobile People มีหลายลักษณะเช่น นักท่องเที่ยว นักศึกษาที่ไปศึกษาต่อยังต่างประเทศ โดยในปัจจุบันทำได้ง่ายมากขึ้น มีการลดภาษีการทำวีซ่าหรือมีทุนการศึกษา กลุ่มที่มีความต้องการการบริการทางการแพทย์ที่ดีกว่า เช่น ในประเทศกลุ่มอาหรับ และกลุ่มสุดท้ายคือ เหยื่อการค้ามนุษย์ (Human Trafficking) เป็นกลุ่มที่มีการเคลื่อนย้ายไปยังประเทศใดประเทศหนึ่งแล้วถูกเอารัดเอาเปรียบ หรือถูกแสวงหาผลประโยชน์โดยมิชอบ หรือถูกบังคับให้ทำงานที่ไม่ชอบ เช่น ค้าบริการทางเพศ ขอทาน ในภูมิภาคเอเชียแปซิฟิก พื้นที่ที่ได้รับความนิยมมากที่สุด คือ ออสเตรเลีย เพราะใกล้ที่สุดโดยเคลื่อนย้ายจากคนในโลกซีกใต้ (South Country) ไม่ว่าจะเป็นไทย เอเชียใต้ กลุ่มประเทศอาหรับ โดยเคลื่อนย้ายจากโซมาเลียไปเยเมน จากนั้น ไปมาเลเซีย หรือออสเตรเลีย ซึ่งเป็นการเคลื่อนย้ายในกลุ่มโลกมุสลิม หรือแม้แต่ประเทศในอ่าว เช่น อัฟกานิสถาน อิหร่าน อิรัก จอร์แดน เคลื่อนย้ายไปมาเลเซียก่อนแล้วไปสู่ออสเตรเลีย

อีกกลุ่มหนึ่งที่น่าสนใจมากเรียกว่า ผู้เข้าเมืองโดยผิดกฎหมาย เช่น เหตุการณ์ในเกาหลีเหนือ ปี 2010 เราเรียกว่าผู้ลี้ภัยซึ่งดิ้นรนจากเกาหลีเหนือไปสู่เกาหลีใต้ แต่ไม่สามารถออกได้โดยตรงเพราะถูกคุมเข้มทางชายแดน จึงต้องอ้อมไปทางประเทศจีนลงไปยูนนาน เรียกขบวนการนี้ว่า ขบวนการลักลอบขนคนเข้าเมือง (Human smuggling) โดยผ่านจุดชายแดนไทยตรงเชียงแสน เชียงของ มาทางเรือผ่านการตรวจคนเข้าเมืองซึ่งก็จะถูกจับข้อหาเข้าเมืองโดยผิดกฎหมาย ทางประเทศเกาหลีใต้จะประสานรับคนจากตรงนี้ส่งต่อไป

อีกกลุ่มหนึ่งที่น่าสนใจ คือ ม้งลาว ตั้งแต่สมัยอพยพอินโดจีนมีบางกลุ่มถูกส่งกลับไป แต่จะมีกลุ่มม้งที่ไม่อยากกลับ ส่วนใหญ่ คือ ม้งกลุ่มต่อต้านรัฐบาลลาว กับม้งอีกกลุ่มที่ถูกปฏิเสธไม่ให้ตั้งถิ่นฐานในสหรัฐอเมริกา

กลุ่มต่อไป ในช่วงปี 2010 - 2015 คือ กลุ่มโรฮิงญา เป็นกลุ่มคนเชื้อชาติมุสลิมที่เคลื่อนย้ายเข้ามาโดยผ่านทางไทยและยังคงเหลือค้างอยู่ในไทย ส่วนใหญ่เป็นกลุ่มผู้เข้าเมืองโดยผิดกฎหมาย ส่วนน้อยคือ ผู้หนีภัยประหัตประหารทางสงครามจากพม่าและจากบังคลาเทศ และอีกส่วนหนึ่งเป็นเหยื่อค้ามนุษย์เพราะมีขบวนการนำพากลุ่มเหล่านี้เข้ามา และ

กลุ่มล่าสุด ในช่วง ปี 2014 - 2015 คือ กลุ่มอุยกูร์ แต่ความจริงอาจจะมีการเข้ามาก่อนหน้านั้น โดยลักษณะการเข้ามาจะคล้ายกับเกาหลีเหนือ เห็นได้ว่ากลุ่มคนที่เคลื่อนย้ายเข้ามาในไทยมีหลายสาเหตุ

สาเหตุในมิติทางด้านกฎหมาย เพื่อให้การเข้ามาอย่างถูกต้องเหมาะสม ต้องดูทั้งกฎหมายไทยและกฎหมายระหว่างประเทศ

กฎหมายไทยอันแรก คือ กฎหมายตรวจคนเข้าเมืองซึ่งระบุว่า ใครก็ตามที่ได้ข้ามผ่านพรมแดนไทยเข้ามาโดยไม่มีเอกสารที่ถูกต้องถือว่าเป็นการเข้าเมืองโดยผิดกฎหมาย คนเหล่านี้ถือว่าเป็นผู้เข้าเมืองโดยผิดกฎหมาย (illegal immigrants) องค์กรระหว่างประเทศกล่าวว่า ไม่ได้หมายถึงว่าเป็นอาชญากรซึ่งมีกฎหมายที่เกี่ยวข้องอยู่ 2 มาตรา คือ มาตรา 13 กับ มาตรา 17 ที่ต้องขออนุญาต โดยจะผ่อนผันให้อยู่ชั่วคราวซึ่งต้องผ่านมติคณะรัฐมนตรีเพื่อทำให้ผู้เข้าเมืองเหล่านี้ถูกกฏหมาย แต่กฏหมายค่อนข้างจะล้าหลังด้วยลักษณะคนที่เข้ามามีจำนวนมากขึ้น แต่ข้อกฎหมายไม่สอดรับกับคนที่เข้ามา

กฎหมายที่สอง คือ อนุสัญญาของสหประชาชาติว่าด้วยอนุสัญญากำหนดสถานภาพของผู้ลี้ภัย ตั้งแต่ปี 1951 กำหนดไว้ว่า คนลี้ภัยมาที่ถูกประหัตประหารด้วยเหตุผล เช่น มีความแตกต่างทางศาสนา ชาติพันธุ์ ความเชื่อทางการเมือง มีสมาชิกทางสังคมต่างกัน แล้วมีการหลบหนีออกมาต่างๆ เหล่านี้สหประชาชาติถือว่า เป็นผู้ลี้ภัยเและจะต้องช่วยเหลือ เช่น ให้ที่พักพิงและความช่วยเหลือตามหลักมนุษยธรรม แต่ประเทศไทยไม่ได้เป็นภาคีในอนุสัญญาฉบับนี้ แต่ก็ได้ให้ความช่วยเหลือแก่ผู้ลี้ภัยเมื่อหลบหนีเข้ามา

กฎหมายที่สาม อนุสัญญาว่าด้วยอาชญากรรมข้ามชาติ (Transnational Organize Crime: TOC) ก่อตั้งขึ้นมาเพราะการที่มีคนอพยพเข้ามาด้วยลักษณะแตกต่างกัน เช่น ก่อการร้าย ผลิตอาวุธเถื่อน ผลิตธนบัตรปลอม เข้ามาก่ออาชญากรรมซึ่งกฎหมายฉบับนี้เราเป็นภาคีสัญญา มีพิธีสารหรือ Protocol อยู่ 2 ฉบับ คือ ว่าด้วยเรื่องต่อต้านการค้ามนุษย์ การลักลอบขนคนเข้าเมือง (Human Smuggling) ซึ่งประเทศไทยได้ตั้งหน่วยงานขึ้นมาดูแล คือ กระทรวงพัฒนาสังคมและความมั่นคงของมนุษย์ และจัดตั้งให้มีตำรวจปราบปรามการค้ามนุษย์ (ตำรวจ ปคม.) และตำรวจ DSI ซึ่งจะดูแลการค้ามนุษย์ระหว่างประเทศ รวมทั้งมีกระทรวงการต่างประเทศทำหน้าที่ในการรายงานต่ออเมริกาหรือ TIP Report

กฎหมายอันที่สี่ Extradition Treaty สนธิสัญญาการส่งผู้ร้ายข้ามแดน เป็นสนธิสัญญาที่ตกลงทำระหว่างสองประเทศ โดยทั้งหมดนี้จะเป็นกรอบว่าด้วยเรื่องกฎหมายที่ต้องมีการคำนึงถึงในเรื่องการตัดสินใจในเกี่ยวกับเรื่องอุยกูร์ ในเรื่องนโยบายการแก้ไขปัญหา ประเทศไทยได้กระทำอย่างระมัดระวังด้วยหลักที่หนึ่งคือ วิธีการทางการทูตและความมั่นคง โดยกระทรวงการต่างประเทศต้องประสานกองทัพ กระทรวงมหาดไทย หลักที่สองคือ คำนึงถึงเสียงของประชาคมโลกโดยเฉพาะ UN และประเทศมหาอำนาจอื่นๆ ซึ่งนอกจากจะให้ความเห็นแล้วยังเป็นผู้สนับสนุนรายใหญ่ เช่น ที่ศูนย์อพยพชายแดนไทย-พม่า จะเป็นประเทศในยุโรป สวีเดน นอร์เวย์ เดนมาร์ก ญี่ปุ่น ออสเตรเลีย สหรัฐอเมริกา โดยบริจาคเงินให้กับ NGO ซึ่งจะซื้อสิ่งของเครื่องใช้ต่างๆ แล้วนำมาให้ศูนย์อพยพ หลักที่สามคือ คำนึงถึงมนุษยธรรม ไทยใช้ทั้งสามหลักนี้มาโดยตลอด

ชาวอุยกูร์เกี่ยวข้องกับกลุ่มคนที่ใช้ภาษาเดียวกัน คือ ภาษาเตอร์กิช อุยกูร์เป็นชาติที่มีอาณาจักรหรือประเทศของตนเอง ย้อนไปเมื่อศตวรรษที่ 7 - 8 มีถิ่นฐานอยู่แถวทะเลสาบไบคานซึ่งอยู่ทางตอนใต้ของรัสเซียเรียกว่ากลุ่ม Turkish Confederations เมืองหลวงชื่อว่า ทิว สมัยนั้น มีรัฐหลายรัฐภายใต้ Turkish Confederations กษัตริย์ของอุยกูร์ปกครองมายาวนานตั้งแต่ ค.ศ. 600 – 800 มีการขยายอาณาจักรลงมาถึงทะเลสาบแคสเปี้ยนและไนจีเรีย ในปี ประมาณ ค.ศ.1000 ได้มาตั้งอยู่บริเวณประเทศจีนแถบมณฑลกานซู ปัจจุบัน คือ มณฑลซินเจียง และเมื่อเข้ามาอยู่ภายใต้การปกครองของจีนในราชวงศ์ชิง ทศวรรษที่ 7 มีการกลืนชาวอุยกูร์บางส่วนให้เป็นพลเมืองจีน และอพยพชาวอุยกูร์ส่วนหนึ่งไปที่ปักกิ่ง เห็นได้จากการมีมัสยิดอยู่ข้างๆ กับพระราชวังต้องห้าม พอถึงศตวรรษที่ 20 เกิดการรวมตัวของชาวอิสลามเพื่อต่อต้านจีน ช่วงสงครามโลกครั้ง 2 เป็นที่ช่วงที่จีนทำสงครามระหว่างญี่ปุ่น จึงทำให้ชาวอุยกูร์ได้รับเอกราชช่วงระยะเวลาสั้นๆ ในปี 1944 ผู้ที่ให้การสนับสนุนชาวอุยกูร์ให้ได้รับเอกราช คือ โซเวียตล่าสุดได้มีกลุ่ม East Turkestan terrorist ซึ่งเป็นชาวอุยกูร์ที่ต่อต้านอยู่ในมณฑลซินเจียง ถือว่าเป็นพวกก่อการร้าย และการที่ชาวอุยกูร์หลบหนีออกจากมณฑลซินเจียงได้แสดงถึงนัยยะทางด้านความมั่นคงตรงที่คนหนีภัยการประหัตประหารหรือภัยความรุนแรง Escape from Violence มีสถานะว่า ชาวอุยกูร์นั้นถูกรังแกทั้งโดยทางภูมิศาสตร์และทางการเมือง รวมทั้งเรื่องของศาสนาด้วย เช่น การบังคับผู้ที่เป็นนักศึกษาและทำงานเป็นข้าราชการห้ามถือศีลอดในเดือนรอมดอน ซึ่งตรงนี้ถือว่าเป็นเรื่องรุนแรงเนื่องจากสูญเสียเสรีภาพทางศาสนา

ในปี 2015 เกิดการหลั่งไหลของชาวอุยกูร์ที่ตัดสินใจอพยพมาทางตะวันออก คือ มาทางยูนนานเพื่อจะเดินทางไปเอเชียตะวันออกเฉียงใต้ แล้วต่อไปที่ซีเรียและอิรัก แต่ด้วยระยะทางที่ไกลมาก เนื่องจาก ซินเจียงอยู่ทางตะวันตกและยูนนานมีชาวจีนมุสลิมที่เรียกว่า ฮ้อ เป็นกลุ่มเชื่อมโยงที่เรียกว่ากลุ่ม MIT มูจาฮีดีนอินโดนีเซียทีมู และมีการเชื่อมโยงกับกลุ่ม ISIS แต่พอมาถึงยูนนานก็เกิดความรุนแรงขึ้นมีผู้เสียชีวิตและบาดเจ็บมากมายโดยผู้ก่อเหตุคือ ชาวอุยกูร์ที่มาจากซินเจียง พอชาวอุยกูร์ผ่านยูนนานมาถึงประเทศไทยเข้ามาทางกัมพูชาและลาวในลักษณะการเข้าจะเหมือนเกาหลีเหนือ กลุ่มอพยพเหล่านี้บอกชัดเจนว่า ต้องการไปยังประเทศตุรกี คาดว่าชาวอุยกูร์รุ่นแรกที่ข้ามไปตุรกีได้แล้วไปในวิธีการเดียวกันเรียกว่าวิธี decriminalize คือทำให้ถูกกฎหมาย แต่ที่เป็นประเด็นก็คือ มันมีความเชื่อมโยงกับกลุ่ม MIT และ กลุ่ม ISIS ซึ่งทางการจีนได้แจ้งมาว่า กลุ่มอุยกูร์ที่หลบหนีเข้ามาไทยมีส่วนหนึ่งเป็นกลุ่มผู้ก่อการร้ายที่จีนต้องการตัวกลับไปโดยขอตามสนธิสัญญาผู้ร้ายข้ามแดน ไทยจึงได้ส่งชาวอุยกูร์กลับไป 109 คน แต่ทางการจีนไม่มีการส่งหลักฐานให้กับทางการไทยจนเกิดเป็นเหตุทำให้เกิดการทำลายสถานกงสุลที่ตุรกี ซึ่งต่อมาได้มีการหารือในหน่วยราชการ และหน่วยงานด้านความมั่นคงคือ กองทัพ กระทรวงการต่างประเทศ

สิ่งสำคัญ คือ ทางการไทยพลาดตรงที่ไม่ได้ขอหลักฐานจากจีนว่ากลุ่มอุยกูร์เป็นผู้ก่อการร้ายจริงหรือไม่ ตามหลักว่าด้วยสนธิสัญญาผู้ร้ายข้ามแดน และไทยปล่อยให้ทางการจีนส่งเครื่องบินมารับกลับในทางปฏิบัติถือว่าเป็นการไม่เคารพการเป็นมนุษย์ ทำให้ไทยถูกประณามจากนานาประเทศ ซึ่งความจริงไทยควรมีการตรวจให้ชัดเจน หรือควรมีการสัมภาษณ์ พูดคุยกับกลุ่มอุยกูร์ด้วย ตรงนี้ถือว่าเป็นจุดอ่อนอย่างหนึ่งของรัฐบาลไทยที่ทำงานขาดประสิทธิภาพ สาเหตุเพราะขาดล่ามที่พูดภาษาอุยกูร์ได้ ดังนั้น สิ่งจำเป็นประการแรกคือ ต้องมีความร่วมมือในภูมิภาคมากขึ้นโดยเฉพาะเรื่องการก่อการร้าย ตำรวจสากลและความร่วมมือตรงส่วนนี้รัฐบาลใช้ประโยชน์น้อยเกินไป ประการที่สอง เราต้องใช้กรอบกฎหมายกติกาอย่างเคร่งครัด โดยเฉพาะกติกาที่ได้มีการทำสนธิสัญญาร่วมกันไว้ และมีการแบ่งประเภทผู้ลี้ภัยให้ชัดเจน ที่สำคัญต้องมีการสื่อสารทางภาษา หากไม่ได้ทำตามกฎกติกาที่ทำไว้ก็จะถูกประณาม ประการสุดท้าย ไม่ว่าผู้ลี้ภัยจะอยู่ในประเภทใด เราควรต้องคำนึงถึงชีวิตและวิธีการปฏิบัติที่ดี

2. **เสวนาในประเด็น “ประวัติศาสตร์บาดแผล อุยกูร์-จีน”** โดย ผศ.ดร.สุชาติ เศรษฐมาลินี ผศ.วรศักดิ์ มหัทธโนบล ดร.กรพนัช ตั้งเขื่อนขันธ์ และดร.ศราวุฒิ อารีย์

**ผศ.ดร.สุชาติ เศรษฐมาลินี**

เคยเขียนบทความเกี่ยวกับปริศนาอุยกูร์เมื่อประมาณปีกว่าที่ผ่านมา ในวันนี้ จะกล่าวในประเด็นพื้นฐานประวัติศาสตร์ เริ่มตั้งแต่มุสลิมเข้ามาในไทย จีนมีการติดต่อกับโลกอาหรับมายาวนาน โดยได้เสนอในมุมมองว่า จีนมีความยิ่งใหญ่และมีความสลับซับซ้อนในจุดที่เชื่อมโยงให้เห็นถึงข้อขัดแย้งต่างๆ ซึ่งอิสลามได้เข้ามาติดต่อค้าขายกับประเทศจีนเมื่อ ปี ค.ศ. 651 ตรงกับสมัยราชวงศ์ถัง คือ หลังจากที่ศาสดาของศาสนาอิสลาม ท่านนะบี มูฮำหมัดเสียชีวิตมาแล้ว 19 ปี โดยเข้ามาทางอ่าวเปอร์เซียทางมหาสมุทรอินเดีย และเข้ามาทางตะวันออกเฉียงใต้ และเข้ามาทางประเทศจีน ได้ยกตัวอย่าง ดินแดนซินเจียงซึ่งมีประวัติศาสตร์มายาวนานหลายพันปี ในอดีตก็ไม่ได้เป็นมุสลิม นับถือศาสนาอิสลามโดยย้อนกลับไปศตวรรษที่ 8 มีการนับถือพ่อมด หมอผี ศาสนาพุทธ จนมาถึงศตวรรรษที่ 10 - 15 ศาสนาอิสลามเริ่มเข้ามามีอิทธิพลในเอเชียกลาง โดยอีกยุคที่สำคัญ คือ ยุคราชวงศ์มองโกล เจงกีสข่าน ในศตวรรรษที่ 12 – 19 เข้าไปตีในเอเชียกลาง เมืองหนึ่งที่ไป คือ เมืองบุคอรอ ปกครองโดยไซยิด อาจัลล์ได้กวาดต้อนพลเมืองซึ่งเป็นมุสลิมไปยังประเทศจีนเพื่อเข้ามาเป็นเชลยรับใช้งานในราชวงศ์มองโกล ชาวมุสลิมก็ได้นำวิทยปัญญา ความรู้ต่างๆ จากโลกอาหรับเข้ามา เช่น การเกษตร การบริหารจัดการ การภาษี การชลประทาน รวมทั้งดาราศาสตร์ จนกระทั่งปี 1254 กุบไลข่านได้ส่งไซยิด อาจัลล์ เข้าไปในยูนนานเพื่อผนวกและเป็นผู้ว่าการมณฑลยูนนานคนแรกของประเทศจีน ซึ่งก็จะเป็นช่วงของยุคราชวงศ์หมิงที่มุสลิมเริ่มเข้ามามีบทบาทและแผ่ขยายมากขึ้น จนในปี 1856 -1873 เกิดเหตุการณ์เพนเตขึ้นในราชวงศ์ชิง เกิดปัญหาระหว่างคนมุสลิมกับคนในราชวงศ์ชิง คนฮั่น คนแมนจูเริ่มมีปัญหา นักวิชาการบางท่านได้อธิบายว่า เหตุการณ์เพนเตเกิดจากความเกลียดชังระหว่างพวกฮั่นกับฮุย มีประเด็นจากการแย่งชิง การถูกกดขี่ การแบ่งปันทรัพยากร และความเป็นอัตลักษณ์ของอิสลามที่มีความเป็นพี่น้อง นักวิชาการอีกท่านก็ได้ให้เหตุผลว่า เหตุการณ์ดังกล่าวเกิดจากปัจจัยที่มีความซับซ้อนเรื่องความสมดุลในการแบ่งอำนาจในเรื่องของทรัพยากรต่างๆ ระหว่างพวกฮั่นและฮุยให้ลงตัว แต่ราชวงศ์ชิงไม่ต้องการ เพราะต้องการรวบอำนาจ จึงได้ส่งคนเข้าไปในยูนนานมากขึ้น ซึ่งที่จริงในยูนนานก่อนเกิดเหตุการณ์เพนเต ก็เริ่มมีการลุกฮือของคนในท้องถิ่นของชนเผ่าต่างๆ ในปี 1817 และเป็นมาอย่างต่อเนื่องยาวนาน จนในปี 1845 มีชาวมุสลิมถูกสังหารมาก 8,000 คน จนในที่สุด เกิดอาณาจักรต้าลี่ขึ้น เป็นศูนย์กลางของชาวมุสลิม โดยเรียกว่า ต้าลี่ดารุสาลาม สถาปนาโดยสุลต่านสุไลมานตู้เหวินซิ่วเป็นผู้นำ ในที่สุด ปี 1856 ราชวงศ์ชิงส่งทหารเข้าไปกวาดล้างชาวมุสลิมให้หมดจนกระทั่ง ชาวมุสลิมต้องหนีตายกระจัดกระจายอพยพเข้าไปในประเทศพม่าส่วนใหญ่อยู่ในปางหลง จนปี 1949 เกิดการปฏิวัติโดย เหมา เจ๋อ ตุง ด้วยมีความคิดเรื่องการรวบชนชาติเพราะในจีนมีถึง 56 ชนชาติซึ่งมีชนชาติที่เป็นมุสลิมถึง 10 ชนชาติ เหมา เจ๋อ ตุงได้รวบรวมคนที่ชาติเดียวกัน โดยมีการยอมรับในความเป็นชนชาติเอาไว้แต่ไม่ได้ให้เอกราช ซึ่งเห็นได้จากบัตรประชาชนจะระบุไว้ว่าเป็นชนชาติไหนเช่นเป็นฮุย เป็นฮั่น และอีกช่วงหนึ่งที่ถือว่าสำคัญ คือ ยุคปฏิวัติวัฒนธรรม ศาสนา ในซาเตี๊ยะถือเป็นอาณานิคมมุสลิมที่ใหญ่ที่สุด เกิดในปี 1975 โดยทำลาย 4 เก่า คือแนวคิดเก่า นิสัยเก่า วัฒนธรรมเก่า ประเพณีเก่า เป็นอีกยุคหนึ่งที่ชาวมุสลิมได้รับความเจ็บปวดซึ่งปรากฏหลักฐานในเอกสาร เช่น การให้อิหม่ามเดินคลานเหมือนหมู เอาหมูไปวิ่งที่มัสยิด เอากระดูกหมูหย่อนลงไปในน้ำที่มุสลิมใช้ดื่ม ใช้อาบ ใช้ทำละหมาด ในเหตุการณ์นั้นสังหารคนไปถึง 1,600 คน เมื่อถึงยุคที่เติ้ง เสี่ยว ผิงขึ้นเป็นผู้นำก็ได้กล่าวขออภัยต่อชาวมุสลิมในเหตุการณ์นั้นตรงบริเวณอนุสาวรีย์คนที่เสียชีวิตและจะขอไม่ให้เกิดเหตุการณ์เช่นนี้ซ้ำอีก และมีการเปรียบเทียบเหตุการณ์ลักษณะนี้กับภาคใต้ ตากใบ กรือเซะ ซึ่งมันกระทบกับความรู้สึกต่อคนในชุมชน หากมีการให้อภัยในระดับชุมชนได้ แต่มันยังไม่เกิด แล้วมันควรจะเป็นอย่างไรถ้าคนทั้งชุมชนยอมให้อภัยคือ คนในชุมชนและเจ้าหน้าที่รัฐร่วมกัน ก็ขอฝากไว้ เพราะในจีนถือว่าสิ้นสุดและเป็นประวัติศาสตร์ไปแล้ว ขณะที่ไทยเหตุการณ์ภาคใต้นี้ก็ยังมีความรุนแรงอย่างต่อเนื่องไม่มีที่สิ้นสุด ซึ่งมุสลิมในจีนจะมีอัตลักษณ์ที่โดดเด่น ไม่ว่าจะเป็นการผสมผสานตามศิลปะ สถาปัตยกรรม สร้างโบสถ์มัสยิดต่างๆ เพื่อไม่ให้ขัดกับหลักเอกภาพของอำนาจของพระผู้เป็นเจ้า

จากงานที่ศึกษามุสลิมในจีนมีความเป็นอัตลักษณ์ที่โดดเด่นจะมีอยู่ 2 กลุ่ม คือ เชื่อในเรื่องที่จะอยู่กับใครไม่ได้และไม่สามารถรวมกับจีนได้ แต่กับอีกกลุ่มคือ หลอมรวมกับจีนแต่อาจแตกต่างกันตรงที่ศาสนาเท่านั้น และในปี 1884 ได้มีการตั้งมณฑลใหม่ชื่อซินเจียง และปี 1949 ซินเจียงมีอุยกูร์ 95 เปอร์เซ็นต์ มีฮั่น 5 เปอร์เซ็นต์ แต่ต่อมาใน ปี 2000 มีอุยกูร์ 45.2 เปอร์เซ็นต์ ในปี 2010 เหลืออุยกูร์ 44 เปอร์เซ็นต์ ฮั่น 40 กว่าเปอร์เซ็นต์ เพราะนโยบายจีนพยายามให้ชาวฮั่นลงไป สิ่งที่จีนพยายามทำมาตลอดคือ การ assimilated ในทุกๆ ชาติ ได้แก่ต้องเรียนภาษาจีนกลาง ลดอิทธิพลอุยกูร์ เพิ่มประชากร กดเรื่องศาสนา ไม่ให้ถือศีลอด ปิดมัสยิด จึงเป็นสาเหตุทำให้ชาวอุยกูร์เอาศาสนาขึ้นมาในการที่จะลุกขึ้นมาต่อสู้ เรียกร้องให้เอเชียกลางให้การสนับสนุนกลุ่มแบ่งแยกอุยกูร์ โดยเห็นว่าซินเจียงนับว่าเป็นจุดยุทธศาสตร์อย่างดีของจีนรวมทั้งเป็นแหล่งทรัพยากรต่างๆ ที่จีนไม่สามารถปล่อยได้ โดยจีนได้ประกาศไว้ว่า อุยกูร์เป็นองค์กรก่อการร้าย แต่เครือข่ายองค์กรของอุยกูร์ส่วนใหญ่มีที่ตั้งแถบยุโรป ดังนั้น จึงเห็นด้วยกับอาจารย์สุภางค์ว่าไทยไม่ควรทำนโยบายส่งกลับชาวอุยกูร์ 109 คน แต่มีความคิดว่า แหล่งข่าวข้อมูลที่นำมาจากกลุ่มนักวิชาการความมั่นคง ประเทศสิงคโปร์ หรือทฤษฏีก่อการร้ายต่างๆ โดยส่วนตัวไม่เชื่อในทฤษฎีนั้น และคิดว่าประเทศไทยหรือดินแดนแถบเอเชียตะวันออกเฉียงใต้ไม่ได้เป็นจุดเชื่อมโยงของขบวนการอุยกูร์ที่ทำให้เข้ามาในประเทศได้กดดันประเทศต่างๆที่ไม่ให้การสนับสนุน บล๊อคสถานีวิทยุกระจายเสียง จับนักเคลื่อนไหวเกิดขึ้น ทำลายเมืองเก่าเมืองกัสก้า เผาหนังสือ เกิดความเหลื่อมล้ำเรื่องค่าจ้างที่ไม่เป็นธรรม แล้วในความรู้สึกของชาวอุยกูร์มีความสำนึกต่อถิ่นที่อยู่ของชาวอุยกูร์เพราะคิดว่าตรงนี้คือดินแดนบ้านเกิดของตนเอง ผิดกับพวกฮุยซึ่งจะกระจายไปทั่วจีนมีภาษาไปทางแมนดารินไม่มีภาษาของตัวเอง ฉะนั้น ความรู้สึกจะไม่เหมือนอุยกูร์ จึงเป็นสิ่งที่รัฐบาลจีนต้องตระหนักถึง ซึ่งก็เป็นโจทย์ที่จะดูต่อไป ความต้องการแบ่งแยกดินแดนเพื่อที่จะปกครองตนเอง (Xinjiang Uyghur Autonomous Region) ซึ่งจีนมีเขตปกครองตนเองอยู่ 5 รัฐ ดูเหมือนจีนจะให้อิสระในการปกครองแต่ต้องถูกคุมด้วยผู้นำจีนโดยพรรคคอมมิวนิสต์หรือคนที่มีอำนาจในการบริหารท้องถิ่นต้องเป็นสมาชิกกรรมการพรรคการเมืองคอมมิวนิสต์เท่านั้น

**ผศ.วรศักดิ์ มหัทธโนบล**

โดยประวัติศาสตร์บาดแผลชาวอุยกูร์ แบ่งได้ 3 ช่วง บาดแผลแรก เรียกว่า “บาดแผลทางประวัติศาสตร์” เกิดมายาวนานมากราวๆ ปี 1888 ซึ่งอาจารย์สุชาติได้พูดไปแล้ว จะขอกล่าวเพิ่มเล็กน้อยว่าดินแดนซินเจียงก่อนที่ราชวงศ์ชิงไปยึดครอง เดิมทีชื่อ อีหลี ราชวงศ์ชิงไม่ใช่ตระกูลฮั่นแต่เป็นแมนจู ดังนั้นจึงมีความคิด ความเชื่อทางศาสนาแตกต่างกันไปขึ้นอยู่กับทัศนคติตามแต่ชนชั้น ในประเทศจีน การปกครองแต่ละราชวงศ์ในแต่ละยุค แต่ละสมัย ซึ่งมีการถูกกดขี่ได้สร้างปมทางความคิดมาตั้งแต่ในอดีตจนถึงปัจจุบัน กระแสตกค้างทางด้านความรู้สึกนึกคิดของชาวอุยกูร์ในยุคที่ตนเองถูกกดขี่ทำให้มีชาวอุยกูร์จำนวนหนึ่งไม่ยอมรับการปกครองของชาวจีนฮั่น พอสังคมโลกเริ่มเข้าสู่ยุคสมัยใหม่มีแนวคิดเรื่องรักชาติเริ่มชัดเจนขึ้นจนรวมตัวขึ้นเพื่อที่จะแบ่งแยกดินแดนแต่ไม่สำเร็จ และเกิดอีกครั้งและสำเร็จในปี 1990 บาดแผลที่สองเรียกว่า “บาดแผลร่วมสมัย” เป็นช่วงที่เกิดการปฏิวัติวัฒนธรรม ช่วงที่เกิดการดูหมิ่นศาสนากินเวลายาวนาน 10 ปี ตั้งแต่ปี ค.ศ. 1966 – 1976 การที่รัฐบาลจีนปฏิเสธหรือดูหมิ่นศาสนาไม่ใช่เฉพาะศาสนาอิสลามเท่านั้น แม้กระทั่งลัทธิขงจื้อเองก็ด้วย ไม่ว่าใครก็ตามที่มีความคิดชื่นชมในลัทธิขงจื้อ คนนั้นชีวิตก็จะวิบัติหรือชาวมุสลิมในยูนนานก็จะถือว่าเป็นมาร์กซิสต์ อาจารย์สุชาติได้กล่าวเรื่องการให้อภัยโดยโยงเปรียบเทียบกับปัญหาสามจังหวัดชายแดนภาคใต้ มันมีความต่างกัน ในกรณีของจีนจัดให้มีการอภัยขึ้นมาหลังจากที่ได้มีการลงโทษผู้ที่กระทำความคิด แต่กรณีของสามจังหวัดชายแดนภาคใต้ ไม่ว่าจะเป็นกรณีตากใบหรือกรือเซะ คนที่มีความรับผิดชอบในส่วนนั้นยังไม่ได้ถูกลงโทษ หลังจากที่เกิดปฏิวัติวัฒนธรรมผ่านไป 10 ปี ความเจ็บปวดฝังรากลึกในสิ่งที่รัฐบาลจีนได้ทำไว้ แต่การปฏิรูปพรรคคอมมิวนิสต์จีนเริ่มให้เสรีมากขึ้น แต่มีแนวทางปฏิรูปทางเศรษฐกิจ คือ แนวทางเสรีนิยมมันเป็นผลให้เกิดช่วงที่สาม ซึ่งเรียกว่า “บาดแผลในปัจจุบัน” เกี่ยวกับโจทย์หรือแนวทางการพัฒนาเริ่มเกิดขึ้นในปี 1990 เกิดหลังจากเกิดเหตุการณ์เทียนอันเหมินผ่านไป 2 ปี เนื่องจากจีนมีการปฏิรูปทางเศรษฐกิจใหม่ คือแนวความคิดทางเสรีนิยมใหม่ จนเกิดปัญหาว่า กลุ่มชนชาติพันธุ์จะอยู่และพัฒนาอย่างไร เพราะมีวัฒนธรรม ประเพณี มีความเชื่อทางศาสนาของตัวเอง การที่จะนำแนวคิดเสรีนิยมไปพัฒนาในพื้นที่นั้นๆจะยากและมีอุปสรรคเพราะขัดกับความรู้สึกของคนในพื้นที่ จึงส่งคนจีนเชื้อสายฮั่นเข้าไปในพื้นที่ซินเจียงรวมทั้งทิเบต ภายใต้แนวความคิดเศรษฐกิจเสรีนิยมจึงย่อมกระทบต่อความรู้สึกนึกคิดของเจ้าของพื้นที่อยู่เดิมตรงนี้จนเกิดการขัดแย้งสะสมเป็นเวลานับ 10 ปี สิ่งหนึ่งที่เป็นแรงผลักดันให้เกิดแรงปะทุ คือ เหตุการณ์ประท้วงชาวทิเบตในปี 2008 การแข่งขันโอลิมปิก หลังจากนั้น ในปี 2009 เกิดเหตุจลาจลที่ ซินเจียงขึ้น เป็นผลเกิดมาจากความเกลียดชังที่ถูกสะสมมาตั้งแต่ปี 1990 จนถึงปัจจุบัน ผ่านมา 20 ปี คือ ความขัดแย้งระหว่างชาวอุยกูร์และชาวจีนฮั่น พอหลังปี 2009 เกิดเหตุการณ์ต่างๆ ตามที่เป็นข่าว เช่น ระเบิดพลีชีพ บุกเผาโรงพักชาวจีนฮั่น ไล่ฟันชาวจีนฮั่น ในภาคการปกครอง จีนยืนยันไม่ทบทวนนโยบายการพัฒนาในดินแดนของชนชาติพันธุ์ ท่านดาไลลามะได้ออกมาให้ข้อคิดเห็นหลังจากมีเหตุการณ์นองเลือดในปี 2008 โดยเสนอว่า แบ่งพื้นที่ระหว่างชาวทิเบตและชาวจีนเป็นคนละส่วนให้มีการติดต่อที่น้อยที่สุด แต่ไม่สำเร็จเนื่องจากรัฐบาลจีนถือสิทธิว่าตนมีอำนาจเต็ม ดังนั้น ปัญหานี้จึงยากแก่การแก้ไข หลังจากนั้น จนถึงปัจจุบัน สิ่งหนึ่งที่เป็นผลจากนโยบายนี้คือ การอพยพชาวอุยกูร์ซึ่งแตกต่างจากชนชาติพันธุ์อื่น เพราะว่ารัฐบาลจีนสรุปว่าชาวอุยกูร์เป็นผู้ก่อการร้าย มีคดีติดตัวไม่ว่าจะไปประเทศไหนก็ตาม และด้วยเพราะจีนเป็นประเทศมหาอำนาจ ประเทศใดที่รับไปก็ต้องเผชิญกับความขัดแย้งหรือเผชิญหน้าในการเจรจากับจีนในเรื่องนี้ ประเด็นที่อุยกูร์เข้ามาในประเทศไทย อาจกล่าวได้ว่าเรื่องบางเรื่องเราพูดไม่ได้เพราะเราไม่รู้ แต่เรื่องบางเรื่องเรารู้แต่พูดไม่ได้

**ดร.กรพนัช ตั้งเขื่อนขันธ์**

ได้มีการนำเสนอข้อมูลในแง่มุมทางประวัติศาสตร์ 3 ประเด็นด้วยกัน คือ ความสัมพันธ์ระหว่างชาวจีนฮั่นกับคนที่ไม่ใช่ฮั่น (Non-Hun) ซึ่งเรียกกันว่า ชนต่างเผ่า ประเด็นที่สอง การขยายอาณาเขตไปยังดินแดนตะวันตก ประเด็นที่สาม การปฏิวัติ 3 เขตในซินเจียงกับการสถาปนาเตอรกีสถานตะวันออก

มีการให้ความหมายของคำ “จงกั๋ว” ว่าหมายถึงจีน คำว่า “จง” ในภาษาจีนแปลว่าตรงกลาง คำว่า“กั๋ว” แปลว่า รัฐ ชาติ ประเทศ คำว่า “จงกั๋ว” พอแปลเป็นภาษาอังกฤษแล้วจะหมายถึง Middle Kingdom คือ ดินแดนที่อยู่ตรงกลาง แนวคิดเรื่องจงกั๋วนี้จะอธิบายความสัมพันธ์ระหว่างชาวจีนฮั่นกับคนที่ไม่ใช่ฮั่นอย่างไร ในเชิงภูมิศาสตร์ประเทศจีนในปัจจุบันอยู่ทางฝั่งตะวันออกของทวีปเอเชียจึงมองว่าตนเองอยู่ศูนย์กลางโดยคำว่า“จงกั๋ว” จะมีความหมายแตกต่างกันในแต่ละยุคแต่ละสมัย อย่างในอดีตคำว่า“จงกั๋ว” หมายถึงแว่นแคว้น ที่อยู่อาศัยของโอรสแห่งสวรรค์ แต่เมื่อสร้างจักรวรรดิจีนขึ้นมา พื้นที่จะกว้างขึ้นหมายถึงดินแดนที่จักรพรรดิมีอำนาจในการปกครองอย่างแท้จริง คำว่า“จงกั๋ว” นอกจากหมายถึงโลกทัศน์เชิงภูมิศาสตร์แล้ว ยังหมายถึงโลกทัศน์ทางวัฒนธรรมด้วยเพราะการที่มองตัวเองอยู่ตรงกลางจึงมองว่าตัวเองสูงกว่าคนอื่น ฉะนั้น ใครก็ตามที่มีวัฒนธรรมไม่เหมือนกับคนอื่นก็จะถูกมองว่าเป็นอนารยชนหรือคนต่างเผ่า เห็นได้จากอดีตสิ่งที่ชนชั้นนำของจีนต้องเผชิญตลอดเวลาในการรักษาเสถียรภาพการปกครองนอกจากจะเป็นกิจการภายในแล้วคือ ต้องรักษาความสัมพันธ์กับชนต่างเผ่าที่อยู่ดินแดนรอบนอกหรือชายขอบของ “จงกั๋ว” จากแผนที่จะเห็นได้ว่ากำแพงเมืองจีนซึ่งจีนมีความคิดที่ขยายดินแดนไปยังส่วนอื่น แต่ต้องการที่จะป้องกันชนต่างเผ่าที่จะเข้ามารุกรานเข้ามา จึงมีการสร้างกำแพงเมืองจีนขึ้นมา ก็มีการตีความทางวัฒนธรรมคือ การกั้นระหว่างความเป็นจีนฮั่นกับความเป็นอื่น มีการแยกเขากับเรา ประเด็นแรกความสัมพันธ์ระหว่างชาวจีนฮั่นกับชนต่างเผ่า ในอดีต ชนชั้นปกครองจีนต้องพยายามรักษาความสัมพันธ์กับชนต่างเผ่าหรือที่ไม่ใช่จีนเพราะคนเหล่านี้จะสามารถเป็นภัยคุกคามจีนได้ตลอดเวลา ฉะนั้น จะเห็นได้ว่า การป้องกันได้ดีที่สุดไม่ใช่การตั้งรับแต่เป็นการรุกออกไป เมื่อมีการสร้างจักรวรรดิที่ใหญ่และต้องการให้เข้มแข็งอย่างในราชวงศ์ฮั่น

ประเด็นที่สอง การขยายอาณาเขตไปยังดินแดนตะวันตกซึ่งเป็นชมพูทวีปหรือประเทศอินเดียในปัจจุบัน ไม่ว่าจะทางการทูตและการรุก เพราะเชื่อว่าการขยายอาณาเขตไปยังดินแดนใหม่ทำให้จักรวรรดิตัวเองยิ่งใหญ่และมั่งคั่งมากขึ้น เพราะดินแดนทางฝั่งตะวันตกจะเป็นจุดเชื่อมต่อไปยังเอเชียกลางและออกไปยังยุโรปได้ช่วงที่จีนเริ่มเข้ามามีความสัมพันธ์ทางตะวันตก เห็นได้ชัดในสมัยราชวงศ์ถัง เรียกว่าเป็นยุคที่ถือว่าเป็นมหาอำนาจที่ยิ่งใหญ่ มีอาณาจักรที่มีความเป็นสากลมาก เพราะผู้ปกครอง ชนชั้นปกครองได้อาศัยความร่วมมือหรือการยอมรับของชนต่างเผ่าหรือชนเผ่าอื่นๆ ผลของการชนเผ่าในดินแดนตะวันตกทำให้สร้างเส้นทางการค้าที่ปลอดภัยออกไปยังยุโรปภายใต้เส้นทางการค้าหรือเรียกว่าเส้นทางสายไหมออกไปทางตะวันตกทางนครฉางอัน ปัจจุบันเรียกว่า ซีอาน และยุคหรือช่วงที่ถือว่าเป็นหัวเลี้ยวหัวต่อสำคัญ คือเป็นยุคการก่อร่างสร้างเป็นรัฐชาติสมัยใหม่ของจีนก็คือ สมัยราชวงศ์ชิง ได้มีการผนวกเอาดินแดนอื่นๆ เข้ามาอยู่ภายใต้การปกครองเช่น มองโกเลียปัจจุบันคือ ซินเจียง ทิเบตซึ่งเป็นดินแดนของชนต่างเผ่าจนทำให้จักรวรรดิชิงใหญ่มาก มีนักวิชาการได้ให้ข้อสังเกตไว้ว่า ลักษณะจักรวรรดิชิงมีลักษณะที่เรียกว่า การสร้างรัฐที่มีความหลากหลายทางชาติพันธุ์เกิดขึ้นคือ เป็นรัฐที่ไม่ได้มีเพียงกลุ่มชาติพันธุ์ใดชาติพันธุ์หนึ่งแต่ประกอบด้วยชาติพันธุ์ที่หลากหลาย การปกครองโดยชาวแมนจูซึ่งมีชาวฮั่นเป็นประชากรส่วนใหญ่คือ การยอมรับวัฒนธรรมฮั่นหรือฮั่นฮัว หรือเรียกว่ายอมกลายให้เป็นจีน แต่หากมองในมุมมองของชนต่างเผ่าจะพบว่าในชนชั้นปกครองราชวงศ์ชิง เมื่อต้องจัดการกับกลุ่มชาติพันธุ์ใดชาติพันธุ์หนึ่งจะใช้วิธีการปรับอัตลักษณ์ของตัวเองให้เข้ากับหรือยอมรับในวัฒนธรรมของกลุ่มชาติพันธุ์นั้นๆ ต่อมาในศตวรรษที่ 19 เกิดศัตรูหรือภัยคุกคามเริ่มเข้ามามากขึ้นหรือจะเป็นชาวตะวันตกที่เข้ามาทางทะเลด้านตะวันออก โดยจักรวรรดิชิงไม่สามารถปรับตัวหรือรับมือสู้รบได้ เริ่มมีแนวคิดว่าดินแดนใดที่ไม่ใช่ชาวฮั่นปกครองหรือดินแดนที่ไม่มีความจำเป็นที่ต้องอยู่ภายใต้การปกครองราชวงศ์ชิงเห็นได้จากมองโกเลีย ทิเบตพยายามแยกตัวออกเป็นอิสระต่อการปกครอง แล้วต่อมาอีกสิบปีก่อนราชวงศ์ชิงล่มสลาย เพราะราชวงศ์ชิงก็ไม่สามารถรักษาดินแดนทางชายขอบต่อประเทศมหาอำนาจรอบข้างได้จนเข้ามาแทรกแซงหาผลประโยชน์ในดินแดน เช่น อาณาจักรอีหลีโดยรัสเซียเข้ามายึดดินแดนนี้ไป หลังจากที่ราชวงศ์ชิงล่มสลาย จากนั้น ได้สถาปนาสาธารณรัฐจีนขึ้น

ประเด็นที่สามคือ การปฏิวัติ 3 เขตในซินเจียงกับการสถาปนาเตอรกีสถานตะวันออก ในปี 1944 – 1949 ได้เกิดการปฏิวัติครั้งที่สำคัญขึ้นเรียกว่า Three districts revolution คือมี 3 แห่ง ได้แก่ อีหลี ทาเฉิน และอัลไต มีการสนับสนุนอาวุธโดยโซเวียตในการปฏิวัติ จนมีการจัดตั้งสาธารณรัฐเตอรกีสถานตะวันออกเป็นครั้งที่สอง เพื่อต้องการต่อรองให้ได้ผลประโยชน์ที่ตนเองต้องการ ผู้นำการปฏิวัติครั้งนี้มีหลายกลุ่มมากมีทั้งกลุ่มที่เป็นคอมมิวนิสต์และกลุ่มที่ต่อต้านคอมมิวนิสต์ กลุ่มต้องการสร้างรัฐอิสลาม สุดท้ายกลุ่มที่หลงเหลือเป็นตัวแทนซินเจียงคือกลุ่มที่ศึกษามาร์กซิสต์ ขณะที่กลุ่มที่มีความเข้มข้นทางศาสนาจะถูกขับออกไป มีนักวิชาการหลายท่านในกลุ่มที่ถูกขับออกไปซึ่งเป็นกลุ่มที่ไม่พอใจที่จีนเข้ามาในปี 1950 เพื่อปลดแอกซินเจียงและปี 1955 ได้มีความต้องการที่จะจัดการต่อกลุ่มทางชาติพันธุ์ เห็นได้จากการที่ เหมา เจ๋อ ตุง แบ่งอาณาเขตออกเป็น 55 อาณาเขต โดยได้แยกกลุ่มชาติพันธุ์อุยกูร์ออกจากเติร์ก แม้จะมีภาษาใกล้เคียงกัน ฉะนั้น คนอุยกูร์จะไม่สำนึกในการสร้างหรือรื้อฟื้นแนวคิดในการจัดตั้งเตอรกีสถานตะวันออก

ข้อคิดเห็นในเหตุการณ์การส่งกลับชาวอุยกูร์จากในแง่มุมของทั้งชาวอุยกูร์ ชาวจีนฮั่นในซินเจียง และคำสัมภาษณ์นักวิชาการจากเยลคือ การเกิดความไม่สงบในซินเจียง ประกอบไปด้วย 3 กลุ่มคือ กลุ่มอุยกูร์ที่ไม่พอใจรัฐบาลจีน กลุ่มที่ต้องการแบ่งแยกดินแดน และกลุ่มก่อการร้าย แต่ก็ใช่ว่าทุกคนในกลุ่มจะต้องการที่จะแบ่งแยกดินแดน มีบางส่วนที่ต้องการแบ่งแยกดินแดน และก็มีทั้งกลุ่มที่ต้องการแบ่งแยกดินแดนด้วยวิธีแบบประชาธิปไตยคือ การโหวต แต่ไม่ใช่ในลักษณะของความรุนแรง ในขณะที่อีกกลุ่มต้องการแยกตัวเป็นอิสระ แล้วเป็นกลุ่มที่ต้องการใช้ความรุนแรงในการเรียกร้อง คือ จะยกระดับเป็นการก่อการร้าย เราควรแยก 3 กลุ่มนี้ออกจากกัน แต่สิ่งที่เกิดขึ้นก็คือ ความหวาดระแวงของรัฐบาลจีนว่าแยกไม่ออกว่ากลุ่มไหนเป็นกลุ่มไหน จึงยิ่งสร้างให้เกิดความเกลียดชังระหว่างชาติพันธุ์เพิ่มมากขึ้นไป

**ดร.ศราวุฒิ อารีย์**

เสนอมุมมองของการพัฒนา และได้ตั้งข้อสังเกตไว้ว่า การพัฒนานั้นได้รวมอุยกูร์ไว้ในการพัฒนาด้วยหรือไม่ ปัญหาของการพัฒนาที่พบอย่างหนึ่งคือ จีนมีการพัฒนาแบบเสรีนิยมโดยไม่ได้คำนึงถึงจิตวิญญาณก็ทำให้เกิดปัญหา อย่างที่ทราบกันดีว่าอุยกูร์เป็นชาวมุสลิม ผู้ที่นับถือศาสนาอิสลาม การพัฒนาในลักษณะที่ค้านกับหลักการศาสนา ค้านกับวิถีชีวิต ค้านต่อวัฒนธรรมหลายๆ อย่างจนกลายเป็นปัญหา แต่ในมุมมองของโลกมุสลิมและตะวันออกกลางคิดว่า ปัญหาในซินเจียงนั้นเกิดมาจากมุสลิมชนกลุ่มน้อย ทุกวันนี้ ประชากรโลกมุสลิมมีอยู่ประมาณ 1,700 - 2,000 ล้านคน แต่องค์การความร่วมมืออิสลาม(Organization of the Islamic Conference: OIC) 1 ใน 3ของจำนวนประชากรโลกมุสลิมทั้งหมดเป็นมุสลิมชนกลุ่มน้อยที่อยู่ตามประเทศต่างๆ

ปัญหาลักษณะมุสลิมชนกลุ่มน้อยมีปัญหาหลายประเภทด้วยกัน ประเภทแรกคือ มุสลิมชนกลุ่มน้อยที่มีจำนวนน้อยมากๆ เช่น มุสลิมในประเทศญี่ปุ่น ซึ่งเกิดปัญหาทางวัฒนธรรมว่าจะดำรงอัตลักษณ์ทางวัฒนธรรมภายใต้วัฒนธรรมของคนกลุ่มใหญ่ ดังนั้น การแก้ปัญหาของมุสลิมคนกลุ่มน้อยลักษณะนี้คือต้องการก่อตั้งสถาบัน องค์กรหรือต้องการองค์กรความรู้ทางศาสนาเพื่อที่จะดำรงอัตลักษณ์ทางวัฒนธรรมให้คงไว้ นอกจากนั้น ยังมีมุสลิมชนกลุ่มน้อยในประเทศที่มีความขัดแย้งหรือสงครามกลางเมือง ลักษณะนี้มุสลิมชนกลุ่มน้อยจะถูกบีบให้ต้องเข้าไปอยู่ในฝ่ายใดฝ่ายหนึ่ง อย่างในประเทศรวันดาในปี 2000 หลังเกิดสงครามฆ่าล้างเผ่าพันธุ์ใหม่ๆ และอย่างในศรีลังกานี้ชัดเจน ชนเผ่าทมิฬกับสิงหล และอีกประเภทหนึ่งคือ มุสลิมชนกลุ่มน้อยที่รัฐตั้งใจรังแก เลือกปฏิบัติ เป็นมุสลิมโรฮิงญาซึ่งใกล้ตัวเรามาก และอีกประเภทหนึ่งคือลักษณะของมุสลิมชนกลุ่มน้อยที่ดูในระดับประเทศถือว่าเป็นคนกลุ่มน้อย แต่หากดูในบริบทของพื้นที่ถือว่าเป็นคนกลุ่มใหญ่อันนี้จะกลายเป็นปัญหาทางการเมืองโดยเฉพาะอย่างยิ่งมันมีเงื่อนไข ยกตัวอย่างเช่น มุสลิมในซินเจียงหากมองในบริบทของพื้นที่ของตัวเองตรงนั้นถือว่ากลุ่มใหญ่เพราะในพื้นที่เป็นมุสลิมถึง 45 เปอร์เซ็นต์ ชาวจีนฮั่น 39 เปอร์เซ็นต์ ฉะนั้นมันเป็นลักษณะปัญหาแบบมีเงื่อนไข 3 ข้อ ข้อแรก การเอาคนจีนฮั่นเข้าไปในพื้นที่ ข้อสองมีลักษณะของการพัฒนาที่ไม่ผนวกชาวอุยกูร์เข้าไปในแผนการพัฒนา ข้อสามคือ มีการละเมิดของหลักการศาสนา ซึ่งจีนได้ล้มเลิกนโยบายกีดกั้นในเรื่องศาสนาตั้งแต่ปี 1980 แต่อย่างไรก็ตาม ซินเจียงแตกต่างจากมุสลิมในที่อื่นๆ ตรงที่สามารถ Integrate กับชาวจีนฮั่นได้อย่างดี ไม่ว่าจะเป็นเรื่องของภาษา หรือลักษณะการผสมผสานทางประเพณี วัฒนธรรม ลักษณะเช่นนี้เท่ากับว่าจีนไม่ได้มองว่านี้คือปัญหา แต่สิ่งหนึ่งที่ถือว่าเป็นปัญหาคือ การถือศีลอด เพราะทางจีนถือว่าเป็นอุปสรรคต่อการทำงานของคนงาน ในนักเรียน นักศึกษาถือว่าเป็นอุปสรรคต่อการเรียน ฉะนั้นในวันนี้ จีนต้องทำความเข้าใจในศาสนาหลายอย่างเกี่ยวกับอิสลามมุสลิม ซึ่งถือว่าเป็นปัญหาที่เราต้องสร้างองค์ความรู้ว่าทำอย่างไรเราจึงจะแยกให้ได้ว่าใครเป็นมุสลิมส่วนใหญ่ในพื้นที่และรักสงบและตรงนี้ถือว่าเป็นปัญหาสำคัญของจีนเพราะจีนไม่เข้าใจเรื่องพวกนี้ และจีนเกิดความหวาดระแวงต่อมุสลิมอุยกูร์มากขึ้น เพราะหลังจากสหภาพโซเวียตล่มสลายมันเกิดมุสลิมในหลายๆ ประเทศ ซึ่งจีนคิดว่ามุสลิมอุยกูร์ในซินเจียงจะเรียกร้องเอกราชซึ่งมีประวัติศาสตร์ของกลุ่มขบวนการที่เรียกร้องเอกราชอยู่แล้ว ฉะนั้น ตั้งแต่นั้นเป็นต้นมา จีนต้องเข้มงวดต่อมุสลิมอุยกูร์มากขึ้น

แต่หลังจากนั้น ได้เกิดเหตุการณ์ 9/11 เป็นตัวสำคัญที่ทำให้เกิดนโยบายการต่อต้านการก่อการร้ายในการปราบปรามกลุ่มก่อการร้าย รวมถึงสร้างความร่วมมือกับอาณาจักรต่างๆ และจีนก็สนับสนุนแนวนโยบายนี้ จึงต้องมีการจำกัดสิทธิเสรีภาพในกลุ่มมุสลิมชนกลุ่มน้อยในพื้นที่ แล้วมันเป็นปัญหาที่สหรัฐฯ นำนโยบายต่อต้านกลุ่มก่อการร้ายไปใช้แล้วไม่ประสบความสำเร็จ เพราะสหรัฐฯ เปลี่ยนโยบายการต่อต้านกลุ่มก่อการร้ายให้กลายเป็นสงครามการต่อต้านอิสลาม ท้ายที่สุด จึงไม่ได้รับความร่วมมือจากกลุ่มโลกมุสลิม และนี้เป็นเหตุผลที่ทำไมกลุ่มก่อการร้ายจึงได้แพร่ขยายกระจายไปทั่ว และก็น่ากลัวที่จีนอาจจะทำผิดพลาดเช่นเดียวกับสหรัฐอเมริกา

ฝากข้อคิดไว้ว่า เราจะเห็นได้ว่ามีลักษณะการกดขี่ชนกลุ่มน้อยโดยเฉพาะอย่างยิ่งมุสลิมในซินเจียง แต่ทำไมบรรดารัฐอาหรับทั้งหลาย ตะวันออกกลาง โลกมุสลิมจึงเงียบ อย่างคราวที่เกิดเหตุปาเลสไตน์ มุสลิมทั่วโลกต่างเข้ามามีบทบาทประณามการกระทำ OIC เข้ามา แต่พอเกิดปัญหาจลาจลในอุรุมชี ในปี 2009 แปลกใจว่าทำไมโลกมุสลิมจึงเงียบ ซึ่งได้ตั้งข้อสังเกตว่า ในวันนี้จีนเป็น Actor สำคัญ ทั้งในระดับภูมิภาคและในระดับโลก และประการที่สอง สำหรับอาหรับแล้ว จีนถือว่าเป็นลูกค้าสำคัญในเรื่องน้ำมันและก๊าซธรรมชาติ ประการที่สาม กระแสการต่อต้านอเมริกันเกิดขึ้นสูงมากในโลกอาหรับปัจจุบันนี้ เห็นได้จากปรากฏการณ์ Arab Springs มุสลิมลุกฮือต่อต้านผู้นำแล้วโค่นล้มอำนาจเผด็จการได้ ดังนั้น ในโลกอาหรับต้องเริ่มคิดว่า การที่จะหวังพึ่งพิงสหรัฐอเมริกาอยางเดียว หรือการไปมีสัมพันธ์กับอิสราเอล ซาอุดิอาระเบีย หรืออียิปต์ต่างๆ เหล่านี้ อาหรับคงต้องคิดใหม่ การไปพึ่งพิงสหรัฐฯอย่างเดียวคงไม่ได้ ฉะนั้น ทุกวันนี้อาหรับจึงวิ่งเข้าไปหาจีน ในขณะที่จีนก็คิดว่า โลกอาหรับเป็นแหล่งพึ่งพิงทางทรัพยากรของจีน ดังนั้นผลประโยชน์มันผสานกันเช่นนี้ เวลาเกิดปัญหาที่ซินเจียง การละเมิดสิทธิมนุษยชน กดขี่ชนกลุ่มน้อยต่างๆจึงไม่แปลกใจที่ทำไมโลกอาหรับจึงเงียบ ในขณะที่เอเชียกลางมีมุสลิมอุยกูร์อยู่จำนวนหนึ่ง ในคาซัคสถานมีอยู่ประมาณ 300,000 คน ทำไมเมื่อเกิดเหตุการณ์ละเมิดสิทธิมนุษยชนชาวอุยกูร์ในจีน เอเชียกลางก็ไม่ได้มี reaction ทั้งๆ ที่เป็นโลกมุสลิม อาจเป็นเพราะทุกวันนี้ในเอเชียกลางหรือที่รู้จักในนามเส้นทางสายไหม มีซินเจียงเป็นศูนย์กลาง เส้นทางการติดต่อมีความร่วมมือกับจีนอย่างดี มีการค้า การลงทุนต่างๆ ดังนั้นนโยบายยุทธศาสตร์ของจีนที่สำคัญก็คือ เอเชียกลาง จึงเป็นเหตุผลอย่างหนึ่งที่ทำไมมุสลิมอุยกูร์จึงเล็ดลอดไปยังเอเชียกลางและเข้าไปตุรกีได้ ที่สำคัญก็คือ ประเทศในเอเชียกลางก็เกิดความกลัวมุสลิมเชื้อสายเติร์ก และเชื้อสายอุยกูร์จะลุกฮือขึ้นมาก่อการจลาจลเหมือนที่เคยเกิดขึ้นในอุรุมชี ปี 2009 นี้คือเหตุผลว่าทำไมรัฐต่างๆ ในเอเชียกลางจึงไม่มีปฏิกิริยาต่อเหตุการณ์ที่เกิดขึ้นในซินเจียง คงมีแต่ตุรกี อิหร่าน เท่านั้นที่ได้มีการวิพากษ์วิจารณ์จีนพอสมควร คิดว่าชาวเติร์กในตุรกีกับมุสลิมในอุยกูร์เป็นชาติพันธุ์เดียวกัน มีสายสัมพันธ์ที่ลึกซึ้ง มีความสำนึกทางประวัติศาสตร์ สื่อสารภาษาเดียวกัน และในขณะเดียวกัน พื้นที่ซินเจียงหรือพื้นที่ในเอเชียกลางเคยเป็นพื้นที่ที่ชาวเติร์กอาศัยอยู่ในอดีต ต่อมา ชาวเติร์กได้มีการอพยพไปสร้างอาณาจักรมากมาย โดยชาวเติร์กในตุรกีมีการผสมผสานทางยุโรปเข้าไป แต่ชาวเติร์กแบบดั้งเดิมอยู่ที่เอเชียกลางหรือซินเจียงซึ่งจะเห็นวิถีแท้ในการดำรงชีวิตของคนเชื้อสายเติร์ก

**3. บรรยายพิเศษ “เปิดเส้นทางใหม่ผู้อพยพอุยกูร์ และการจัดการของไทย”** โดย คุณสมเกียรติ ศรีประเสริฐ ผู้อำนวยการสำนักยุทธศาสตร์ความมั่นคงภายในประเทศ สภาความมั่นคงแห่งชาติ

สรุปความเป็นมาและปัญหาชาวอุยกูร์หลบหนีเข้าเมือง กระบวนการจัดการแก้ไขปัญหาและอุปสรรคพร้อมวิธีการดำเนินการของไทย ตลอดจนภาพรวมของปัญหาผู้หลบหนีเข้าเมืองได้ดังนี้ ประเทศไทยมีชายแดนทางบกและทางทะเลรวมแล้วกว่า 200 กิโลเมตร มีอาณาเขตติดต่อเมียนมาร์ ลาว กัมพูชาและมาเลเซีย เอื้อต่อการพัฒนาให้เป็นศูนย์กลางการคมนาคมในภูมิภาคซึ่งส่งผลดีต่อการพัฒนาเศรษฐกิจในประเทศ ขณะเดียวกัน การมีพื้นที่ติดต่อกันหลายกิโลเมตรได้กลายเป็นข้อท้าทายในการบริหารจัดการชายแดนของประเทศ และการป้องกันการหลบหนีเข้าเมืองมาในประเทศซึ่งก่อให้เกิดผลกระทบต่อความมั่นคงของไทย เนื่องจากแรงงานโยกย้ายถิ่นฐานเข้าประเทศมาทางเมียนมาร์ ลาว และกัมพูชาที่ทำงานอย่างผิดกฎหมายกว่า 3 ล้านคน นอกจากนี้ ยังมีบางส่วนที่ลักลอบเข้าประเทศเนื่องจากสถานการณ์ประเทศต้นทางไม่ปลอดภัย ไม่สามารถกลับไปยังประเทศต้นทาง และตกค้างอยู่ในประเทศไทยประมาณ 100,000 คน ทั้งนี้ ทางสำนักงานสภาความมั่นคงแห่งชาติ (สมช.) ได้มีการแบ่งกลุ่มผู้หลบหนีเข้าเมืองเพื่อการบริหารจัดการที่เหมาะสมมี 4 กลุ่ม

กลุ่มแรก คือ กลุ่มชาติพันธุ์หรือคนกลุ่มน้อย หมายถึงกลุ่มที่อยู่ในประเทศไทยมานานและกลับประเทศต้นทางไม่ได้ เช่น เวียดนามอพยพ ไทลื้อ เนปาลอพยพ จีนฮ่ออิสระ บุคคลบนพื้นที่สูงและได้ประสมกลมกลืนเข้ากับสิ่งแวดล้อมของไทยโดยไม่ได้ก่อปัญหาด้านความมั่นคง กลุ่มที่สอง แรงงานต่างด้าว 3 สัญชาติ ได้แก่เมียนมาร์ ลาว และกัมพูชาเป็นกลุ่มที่หลบหนีเข้าเมือง ที่มากที่สุด คือ ลาว มีสามล้านคน บ้างก็ได้นำผู้ติดตามเข้ามาในไทยด้วย กลุ่มที่สาม คือ กลุ่มหลบหนีเข้าเมืองเฉพาะเป็นกลุ่มที่ละเอียดอ่อนและอาจมีผลกระทบต่อความมั่นคงของประเทศไทยจึงต้องมีการดำเนินการเฉพาะ เช่น ผู้หลบหนีภัยการสู้รบจากเมียนมาร์ ชาวเกาหลีเหนือ ชาวโรฮิงญาและชาวอุยกูร์ และกลุ่มสุดท้าย คือ กลุ่มผู้หลบหนีเข้าเมืองอื่นๆ เช่น ผู้ที่เข้าเมืองอย่างถูกกฎหมาย และอยู่เกินระยะเวลาที่วีซ่ากำหนด ซึ่งได้มีการกำหนดยุทธศาสตร์ผู้เข้าเมืองทั้งระบบ ทางสำนักงานสภาความมั่นคงแห่งชาติ(สมช.)ได้ร่วมกับส่วนราชการที่เกี่ยวข้อง เรียกว่า ยุทธศาสตร์แก้ปัญหาผู้หลบหนีเข้าเมืองทั้งระบบ ซึ่งคณะรัฐมนตรีเห็นชอบเมื่อวันที่ 24 เมษายน 2555 เน้นการแก้ไขปัญหาผู้หลบหนีเข้าเมืองทุกกลุ่มที่อยู่ในประเทศไทยและป้องกันการลักลอบเข้ามาใหม่ รวมทั้งเสริมสร้างความร่วมมือกับประเทศเพื่อนบ้านเพื่อป้องกันและแก้ปัญหาผู้หลบหนีเข้าเมือง ยุทธศาสตร์ในเรื่องการจัดการปัญหาผู้หลบหนีเข้าเมืองที่อยู่ในประเทศไทย ครอบคลุมกลุ่มเป้าหมาย 4 กลุ่ม คือ

กลุ่มที่ 1 ชนกลุ่มน้อยหรือกลุ่มชาติพันธุ์ที่อพยพเข้ามาอาศัยอยู่เป็นเวลานานและกลับประเทศต้นทางไม่ได้ จะเน้นการกำหนดสถานะบุคคลและการให้สิทธิขั้นพื้นฐานภายใต้หลักเกณฑ์ที่กำหนดและกฎหมายที่เกี่ยวข้อง เป็นการแก้ปัญหาสืบต่อจากยุทธศาสตร์การจัดการสาธารณะสิทธิส่วนบุคคลหน่วยงานรับผิดชอบหลักคือกระทรวงมหาดไทย

กลุ่มที่ 2 กลุ่มแรงงานต่างด้าวหลบหนีเข้าเมือง 3 สัญชาติ ได้แก่เมียนมาร์ ลาว และกัมพูชาซึ่งจะให้ความสำคัญกับนโยบายการจ้างงานในระยะยาวที่เหมาะสมตามโครงสร้างทางเศรษฐกิจและโครงสร้างประชากรของประเทศ การจัดระเบียบแรงงานผิดกฎหมายให้เข้าสู่ระบบอย่างถูกต้อง การคุ้มครองสิทธิขั้นพื้นฐาน และการส่งเสริมความร่วมมือกับประเทศเพื่อนบ้านในการป้องกันและแก้ไขปัญหาโดยมีกระทรวงแรงงานเป็นหน่วยงานรับผิดชอบหลัก

กลุ่มที่ 3 กลุ่มที่มีนโยบายเฉพาะ ซึ่งก็คือเป็นผู้หนีภัยการสู้รบจากเมียนมาร์ ชาวโรฮิงญา ชาวเกาหลีเหนือ และชาวอุยกูร์ ซึ่งจะมีมาตรการควบคุมและแต่ละกลุ่มมีนโยบายปฏิบัติแตกต่างกันโดยจะคำนึงถึงความมั่นคงของประเทศและความสัมพันธ์ระหว่างประเทศและหลักสิทธิมนุษยชนโดยมีกลุ่มสภาความมั่นคงแห่งชาติเป็นหน่วยงานรับผิดชอบหลัก

กลุ่มสุดท้ายคือ กลุ่มผู้หลบหนีเข้าเมืองอื่นๆ นอกเหนือจากกลุ่มที่ 1 – 3 ในกลุ่มจะเน้นการดำเนินการตามกลุ่มกฎหมายว่าด้วยคนเข้าเมืองอย่างจริงจังโดยมีสำนักงานตรวจคนเข้าเมืองเป็นหน่วยงานรับผิดชอบหลัก

ส่วนประเด็นการลักลอบเข้าเมืองของชาวอุยกูร์ ภายหลังเกิดเหตุการณ์จลาจลของชาวอุยกูร์ใน  
ซินเจียงในปี 2552 จีนมีนโยบายปราบปรามชาวอุยกูร์ที่ต่อต้านรัฐบาลอย่างจริงจัง นอกจากนี้ มีชาวอุยกูร์ที่ได้ก่อเหตุขับรถชนนักท่องเที่ยวจีนที่จตุรัสเทียนอันเหมินในกรุงปักกิ่ง ในปี 2556 ชาวอุยกูร์ได้ก่อเหตุใช้มีดไล่แทงประชาชนที่สถานีรถไฟที่คุนหมิง ในปี 2557 ทำให้สถานการณ์ในซินเจียงเริ่มตึงเครียดยิ่งขึ้น และมีสถิติการจับกุมผู้ต้องสงสัยผู้ก่อคดีอาญาในซินเจียงในปี 2557 จำนวนกว่า 27,000 คน โดยเพิ่มมากขึ้นกว่าปี 2556 ถึงร้อยละ 95 เปอร์เซ็นต์ จึงเป็นสาเหตุทำให้ชาวอุยกูร์ทะยอยออกจากจีนอย่างต่อเนื่องและสถิติผู้ถูกจับกุมในปี 2557 ประมาณ 1,200 กว่าคน และได้มีการตรวจสอบเส้นทางการลักลอบหลบหนีเข้าเมืองของชาวอุยกูร์จากจีนไปตุรกีผ่านไทย ซึ่งไทยได้รับผลกระทบจากการลักลอบเข้าเมืองของชาวอุยกูร์ตั้งแต่เดือนมีนาคม 2557 โดยประเทศไทยถูกใช้เป็นแหล่งจัดหาหนังสือเดินทางปลอมหรือบางกรณีบอกว่าเป็นหนังสือเดินทางของตุรกีที่ได้ในไทยและมาเลเซียรวมทั้งใช้เป็นทางผ่านเพื่อไปยังมาเลเซียเพื่อเดินทางไปตุรกีประเทศที่สามตามเส้นทางหลัก 4 เส้นทางได้แก่ เส้นทางแรกรวมตัวที่คุนหมิงเดินทางผ่าน เมียนมาร์ – ไทยโดยผ่านทางอำเภอท่าขี้เหล็ก จังหวัดเชียงรายและไปสงขลาเข้ามาเลเซียเพื่อไปตุรกี เส้นทางที่สอง เริ่มจากคุนหมิงโดยผ่านชายแดนลาว - ไทยโดยผ่านทางอำเภอเชียงของ จังหวัดเชียงรายและไปมาเลเซียสิ้นสุดที่ตุรกี เส้นทางที่สาม เริ่มจากคุนหมิงโดยจะไปทางบก ผ่านเวียดนาม กัมพูชา ไทย ซึ่งจะมาทางอรัญประเทศ สระแก้วไปมาเลเซียสิ้นสุดที่ตุรกี เส้นทางสุดท้ายเป็นการลักลอบเข้าจากจีนผ่านทางเชงกีสถาน ตากีสถาน อัฟกานิสถาน ปากีสถาน อินเดีย บังคลาเทศ เมียนมาร์ ไทย มาเลเซียและไปตุรกี หลังเดือนมีนาคม 2557 ไทยได้มีการควบคุมชาวอุยกูร์กว่า 400 คน

ปัญหาและอุปสรรคในการดำเนินงานของไทย ประการแรกคือ เรื่องภาษาของผู้หลบหนีเข้าเมือง ซึ่งไม่สามารถพูดภาษาอังกฤษได้ โดยมากใช้ภาษาเตอร์กิชสื่อสารโดยผ่านล่ามที่มีจำนวนจำกัด นอกจากนั้น ไม่ได้รับความร่วมมือในการตอบคำถามจากคนกลุ่มนี้ ประการที่สองคือ เรื่องความซับซ้อนของปัญหานอกจากปัญหาการลักลอบเข้าเมืองยังมีปัญหาการเมืองระหว่างประเทศที่ต้องคำนึงถึงความสมดุลในหลายๆ ด้าน ทั้งความมั่นคงของประเทศและการปฏิบัติตามพันธกรณีภายใต้อนุสัญญาด้านสิทธิมนุษยชนที่ไทยเป็นภาคี ตลอดจนความสัมพันธ์ระหว่างประเทศไทย – ตุรกี และไทย – จีน และประการสุดท้ายคือ ปัญหาการควบคุมดูแลชาวอุยกูร์ซึ่งปัจจุบันสำนักงานตรวจคนเข้าเมือง (สตม.) เนื่องจากมีกลุ่มผู้อพยพที่ต้องดูแลอยู่จำนวนมากทำให้ไทยเกิดปัญหาจำนวนบุคลากรและงบประมาณที่ไม่เพียงพอ

การอพยพของชาวอุยกูร์ได้ส่งผลกระทบต่อไทยที่สำคัญมีดังนี้ ไทยถูกกดดันจากสื่อและองค์กรระหว่างประเทศในเรื่องการดูแลและส่งกลับชาวอุยกูร์ ซึ่งไทยต้องเผชิญแรงกดดันจากทางตะวันตกและองค์กรระหว่างประเทศ เช่น สหประชาชาติ สำนักงานข้าหลวงใหญ่ผู้ลี้ภัยแห่งสหประชาชาติ และกลุ่มสิทธิมนุษยชน Human Rights Watch ในเรื่องการดูแลชาวอุยกูร์ที่ถูกควบคุมตลอดจนสภาพแวดล้อมการปฏิบัติต้องคำนึงถึงหลักสิทธิมนุษยชนและการกดดันไม่ให้ไทยส่งกลับชาวอุยกูร์ไปยังประเทศจีน ข้อที่สองกลุ่มอิทธิพลในตุรกีกดดันไทย เช่น สื่อมวลชน องค์กรภาคประชาสังคม ตลอดจนองค์กรทางการเมืองของชาวอุยกูร์นำประเด็นผู้ลักลอบเข้าเมืองอุยกูร์นำไปขยายผลในตุรกี เพื่อกดดันรัฐบาลตุรกีให้เร่งช่วยเหลือชาวอุยกูร์และโน้มน้าวสังคมตุรกีให้เห็นใจชาวอุยกูร์ในไทย ข้อที่สาม การกดดันจากจีนให้ส่งกลับผู้อพยพชาวอุยกูร์ ซึ่งทางจีนยืนยันการเดินทางลักลอบออกจากจีนของชาวอุยกูร์ไม่ได้เป็นปัญหาการค้ามนุษย์ แต่เป็นประเด็นที่เกี่ยวข้องกับการก่อการร้ายและผู้หลบหนีเข้าเมืองส่วนใหญ่ได้รับแนวคิดสุดโต่งทางด้านศาสนาที่ต้องการเดินทางไปร่วมกลุ่มหัวรุนแรงทางศาสนาในต่างประเทศ ส่งผลให้จีนกดดันไทยอย่างต่อเนื่องเพื่อส่งตัวชาวอุยกูร์กลับไปให้จีนโดยเร็ว

โดยทางไทยมีแนวทางการแก้ไขปัญหาจากการประชุมหารือและเห็นพ้องต้องกันดังนี้

1. เรื่องป้องกันและปราบปรามชาวอุยกูร์ ให้หน่วยงานที่รับผิดชอบบริเวณชายแดนสนธิกำลังเพื่อป้องกันและตรวจสอบการหลบหนีเข้าเมืองที่อ้างว่าเป็นชาวอุยกูร์ให้เข้มงวดมากขึ้น
2. เรื่องกระบวนการดูแลระหว่างการพิสูจน์สัญชาติ ให้สำนักงานตรวจคนเข้าเมืองเป็นผู้รับผิดชอบหลักโดยมีกระทรวงพัฒนามนุษย์และสังคมร่วมสนับสนุนในการควบคุมและดูแลผู้อพยพที่อ้างว่าเป็นชาวตุรกีตามหลักมนุษยธรรมภายใต้กฎหมายไทยและพันธกรณีระหว่างประเทศ
3. ความร่วมมือจากระหว่างองค์กรระหว่างประเทศ ให้กระทรวงการต่างประเทศเป็นผู้ประสานขอล่ามจากสถานทูตตุรกีและประสาน IOM หรือ องค์การระหว่างประเทศเพื่อการโยกย้ายถิ่นฐานให้เข้ามามีส่วนร่วมในการพิสูจน์สัญชาติผู้หลบหนีเข้าเมืองที่อ้างว่าเป็นชาวตุรกี รวมทั้ง ประสานทางองค์กรระหว่างประเทศหรือประเทศผู้บริจาคในการขอรับการสนับสนุนการดูแลผู้หลบหนีเข้าเมืองที่อ้างว่าเป็นชาวตุรกี
4. การส่งตัวออกนอกประเทศโดยให้กระทรวงการต่างประเทศประสานกับจีน ตุรกี และ IOM เพื่อหารือเรื่องการส่งกลับผู้หลบหนีเข้าเมืองซึ่งจะดำเนินการตามขั้นตอนที่เหมาะสมต่อไป

สรุปผลการดำเนินงานต่อผู้ลักลอบเข้าเมืองชาวอุยกูร์ จากวันที่ 22 มิถุนายน 2558 ไทยได้ส่งกลับชาวอุยกูร์ไปให้ประเทศตุรกีจำนวน 172 คนตามความสมัครใจ และเมื่อวันที่ 8 กรกฎาคม 2558 ไทยได้ส่งตัวชาวอุยกูร์กลับไปประเทศจีนจำนวน 109 คน โดยทางจีนได้รับรองความปลอดภัยและจะดำเนินการตามกระบวนการยุติธรรมต่อไป ซึ่งในปัจจุบันมีชาวอุยกูร์เหลืออยู่ในไทย 59 คน ภายใต้การดูแลของสำนักงานตรวจคนเข้าเมืองตามหลักมนุษยธรรม

สรุปภาพรวมแนวทางในการป้องกันและแก้ไขปัญหาตามนโยบายความมั่นคงแห่งชาติ พ.ศ. 2558 – 2564 ได้ดังนี้

1. กำหนดนโยบายต่อผู้หลบหนีเข้าเมืองโดยให้อาศัยอยู่ชั่วคราวตามหลักมนุษยธรรมเพื่อรอการส่งกลับโดยไม่มีการเคลื่อนไหวใดๆ ที่สร้างผลกระทบต่อประเทศไทยและความสัมพันธ์ระหว่างประเทศโดยให้สมช.เป็นหน่วยงานรับผิดชอบหลัก

2. แก้ไขปัญหาผู้หลบหนีเข้าเมืองที่ตกค้างและไม่สามารถส่งกลับไปยังประเทศต้นทางโดยได้มีการเร่งรัดกำหนดสถานะบุคคลให้ชัดเจนและกำหนดสิทธิขั้นพื้นฐานโดยมีกระทรวงมหาดไทยเป็นหน่วยงานรับผิดชอบหลัก

3. จัดระเบียบการจ้างแรงงานต่างด้าวและต่างด้าวหลบหนีเข้าเมืองโดยคำนึงถึงการรักษาผลประโยชน์ทางเศรษฐกิจที่สอดคล้องกับการรักษาความมั่นคงแห่งชาติ โดยมีกระทรวงแรงงานเป็นหน่วยงานรับผิดชอบหลัก

4. ปรับปรุงกลไกและพัฒนาศักยภาพการบริหารจัดการเพื่อจัดระเบียบการเข้าเมือง มีสำนักงานตำรวจแห่งชาติเป็นหน่วยงานรับผิดชอบหลัก

5. ให้มีการพัฒนาระบบฐานข้อมูลเข้าเมืองและผู้หลบหนีเข้าเมืองให้มีความทันสมัยและเป็นปัจจุบัน สามารถเชื่อมโยงระหว่างหน่วยงานที่เกี่ยวข้องได้อย่างมีประสิทธิภาพซึ่งหน่วยงานตรวจคนเข้าเมืองเป็นผู้รับผิดชอบหลัก

4. **เสวนาในประเด็น “หลากมุมมอง: ปัญหาผู้ลี้ภัยข้ามชาติและทางออกของไทย”** โดย นพ.นิรันดร์ พิทักษ์วัชระ ดร.เบญจรัตน์ แซ่ฉั่ว และอาจารย์ ดร. อณัส อมาตยกุล

**นพ.นิรันดร์ พิทักษ์วัชระ**

ได้สรุปไว้ 2 ประเด็น ประเด็นแรก คณะกรรมการสิทธิฯ โดยอนุสิทธิพลเมืองการเมืองได้เข้ามามีส่วนเกี่ยวข้องผู้อพยพชาวอุยกูร์ไว้เมื่อใด และประเด็นที่สองคือ ความเห็นในเรื่องหลักการการบริหารจัดการผู้ลี้ภัยผู้อพยพชาวอุยกูร์ในทิศทางที่ถูกต้องและทำให้เกิดความเป็นธรรมและเป็นที่ยอมรับ

ประเด็นแรก กรรมการสิทธิฯ ได้รับเรื่องในการตรวจสอบเรื่องนี้ไปตามอำนาจหน้าที่และตามกฎหมายรัฐธรรมนูญและตามกฎหมายกรรมการสิทธิฯ ตั้งแต่เดือนมีนาคม 2557 เมื่อมีชาวอุยกูร์อพยพเข้ามาในไทยจำนวนหลายร้อยคน จึงต้องดำเนินการตรวจสอบซึ่งเรียกว่ากระบวนการไต่สวน ได้เชิญตัวแทนหน่วยงานของรัฐและนักวิชาการผู้ทรงคุณวุฒิ ตลอดจนองค์กรต่างๆ ที่เกี่ยวข้อง เช่น จุฬาราชมนตรีหรือองค์กรเครือข่ายด้านสิทธิมนุษยชนต่างๆ มาให้ข้อเท็จจริงต่อคณะอนุกรรมการด้านสิทธิพลเมืองการเมือง ครั้งสุดท้าย ก็จะมีการตรวจสอบประเด็นการส่งกลับ 109 คนไปประเทศจีน ในความจริงตัวเลขที่ส่งไปในครั้งแรกจำนวน 172 คน ภายหลังส่งครั้งที่สอง 8 คนเป็นเด็กและสตรีส่งไปภายใต้การรับรู้ของ 109 คนส่งไปประเทศจีนและขณะนี้ยังเหลืออยู่ 59 คนซึ่งได้มีโอกาสพบปะพูดคุยรับฟังความคิดเห็นจากบางท่านประมาณ 9 คน เพื่อมาประกอบการเขียนรายงานต่อคณะกรรมการสิทธิฯ ซึ่งขอฝากข้อมูลบางประเด็นเพิ่มเติมจากคุณสมเกียรติได้กล่าวไว้ก็คือ การตัดสินใจในการส่ง109 คนไปประเทศจีนเป็นไปตามคำสั่งของรัฐบาลโดยถ้าถามความคิดเห็นทางสภาความมั่นคงและกระทรวงการต่างประเทศก็เห็นพ้องต้องกันว่า ให้มีการส่งกลับโดยยึดหลักสิทธิในเรื่องความปลอดภัยและสิทธิมนุษยชน แต่ทั้งหมดต้องอยู่ภายใต้คำสั่งการของรัฐบาลหรือฝ่ายการเมือง

ประเด็นที่สอง จากการที่ได้รับฟังความเห็นจากผู้ทรงคุณวุฒิและนักวิชาการตลอดจนยึดหลักการกฎหมายรัฐธรรมนูญในเรื่องหลักสิทธิเสรีภาพและกฎหมายระหว่างประเทศ ประการแรก ในการดำเนินการส่งกลับชาวอุยกูร์ ถ้ามีการกล่าวหาว่าเป็นผู้ก่อการร้าย เรายึดหลักกฎหมายว่าด้วยเรื่องการส่งผู้ร้ายข้ามแดน ข้อแรก การส่งผู้ร้ายข้ามแดนจะไม่ยึดหลักสัญชาติคนเหล่านั้นเป็นหลัก หมายความว่าต้องยึดหลักในเรื่องของกระบวนการตามกฎหมายการส่งผู้ร้ายข้ามแดนคือ กระบวนการยุติธรรมซึ่งต้องมีการส่งพยานหลักฐาน ข้อมูล ข้อเท็จจริงตามที่มีการกล่าวหาจากประเทศต้นทางของผู้ที่ถูกกล่าวหา แล้วให้กระบวนการยุติธรรมคือ ให้โอกาสผู้ที่ถูกกล่าวหาสามารถมีทนายความหรือสามารถที่จะพิสูจน์แก้ข้อกล่าวหาได้ ไม่เช่นนั้นจะกลายเป็นถูกกล่าวหาข้างเดียว เช่น คดีการถูกกล่าวหาของนายราเกซ สักเสนา กว่าไทยจะนำตัวมาจากประเทศแคนาดาได้ใช้เวลาร่วมปีและเป็นกระบวนการที่ต้องมีการตัดสินโดยศาลจึงทำให้เป็นที่ยอมรับเพราะในข้อกล่าวหาในประเทศต้นทางนั้น มีมูลความจริงและเป็นเรื่องที่ส่งผลกระทบต่อผลประโยชน์หรือความเดือดร้อนต่อประเทศต้นทางเหล่านั้น จึงมีความเห็นตรงกันในการที่จะส่งกลับ ทั้งนี้ต้องยึดหลักกฎหมายข้ามแดน

ฉะนั้น ประเด็นเหล่านี้ต้องยอมรับว่า เมื่อมีการตรวจสอบแล้วไม่พบสิ่งที่ให้ความกระจ่างในเรื่องของกระบวนการในการดำเนินการตามกฎหมายเพียงแต่มีการอ้างว่ามีสัญชาติจึงต้องส่งกลับ ความเป็นสัญชาติหรืออ้างว่าได้รับข้อกล่าวหาต้องมีการส่งกลับตามข้อกล่าวหาแต่ว่าไม่มีโอกาสให้ผู้ถูกกล่าวหา 109 คน ได้มีโอกาสในการแสดงตัวตนในการปกป้องตนเอง ประการที่สอง ในเรื่องของหลักสิทธิมนุษยชนมีหลักสิทธิมนุษยชนมีหลักที่เกี่ยวกับผู้อพยพผู้ลี้ภัย แต่เป็นที่น่าเสียดายว่าการเคลื่อนย้ายประชากรที่ผ่านมายังประเทศไทยในปัจจุบันหรือในกระแสโลกขณะนี้ ประเทศไทยยังไม่มีระบบการคัดกรองที่ถูกต้องว่า ผู้อพยพประเภทไหนที่เข้าข่ายแรงงานข้ามชาติ หรือผู้อพยพประเภทไหนตกเป็นเหยื่อกระบวนการค้ามนุษย์หรือผู้อพยพประเภทไหนที่อพยพมาเพื่อแสวงหาที่พักพิงที่เราเรียกว่า Asylum seeker หมายถึงการอพยพไปประเทศต้นทางโดยผ่านประเทศระหว่างทางคือไทยซึ่งไม่ต้องการอยู่ในประเทศไทยแต่ต้องการอยู่ในประเทศที่สามเช่น กรณีของชาวอุยกูร์และโรฮิงญาก็เป็นเช่นนั้น คนเหล่านี้สิ่งที่เรายึดเป็นหลักที่มากกว่ากฎหมายและนโยบายความมั่นคง กฎหมายที่ใช้คือกฎหมายตรวจคนเข้าเมืองเป็นกฎหมายที่ยึดหลักความมั่นคงปี 2522 กฎหมายความมั่นคงมองว่าผู้ที่เข้ามาและผิดกฎหมายตรวจคนเข้าเมืองถือว่าเข้ามาแบบผิดกฎหมายเพราะกระทบต่อความมั่นคง ขณะนี้ต้องยอมรับในกระแสโลกและยิ่งประกาศตัวเป็นอาเซียนแล้วจะห้ามการเคลื่อนย้ายประชากรไม่ได้ หากอยู่ในประเทศต้นทางแล้วอยู่แล้วมีความเสี่ยงเป็นเสี่ยงตายต้องมีการหลบหนีออกมา สิ่งที่เป็นประจักษ์พยานคือ ไม่ได้มีการอพยพมาเพียงคนเดียวแต่เป็นการอพยพมาเป็นครอบครัวคือ มีทั้งเด็กและสตรี การอพยพเป็นแบบทะยอยมาเป็นกลุ่มและมีจำนวนมากสอดคล้องต่อกระแสสากลของโลก ประเด็นนี้ทำให้เห็นว่า การดูแลคนเหล่านี้ต้องยึดหลักสิทธิมนุษยชนในแง่ที่ว่า เรื่องการไม่ส่งกลับที่ทำให้พวกเขาต้องเสี่ยงเป็นเสี่ยงตายซึ่งกระทบในเรื่องสิทธิความปลอดภัยในชีวิตเมื่อส่งกลับ ไม่เช่นนั้นแล้ว เราควรรับผิดชอบเพราะขณะนี้เราอยู่ในกระแสโลกาภิวัตน์ในโลกที่ไร้พรมแดน แม้แต่ละประเทศจะมีเขตแดน จะเน้นในเรื่องความมั่นคงอย่างเดียวไม่ได้ ต้องยึดในหลักสิทธิมนุษยชนเพื่อให้เกิดความยอมรับความเชื่อมั่นในระหว่างรัฐบาลต่อรัฐบาล ความเชื่อมั่นในเรื่องเศรษฐกิจ ฉะนั้น ต้องมีการยึดในหลักสิทธิการปลอดภัยต่อชีวิต และในการดำเนินการแก้ไขปัญหาจะดำเนินการแก้ไขลำพังเฉพาะในประเทศไทยไม่ได้ ดังนั้น ประเทศไทยต้องเป็นผู้นำในด้านที่หยิบยกในเรื่องการแก้ไขระหว่างประเทศระดับภูมิภาค ถ้าปัญหาโรฮิงญาอยู่ระดับอาเซียน ในกรณีปัญหาอุยกูร์ถือว่าเป็นระดับสากล คือ ทั่วโลก ประเทศที่เป็นสมาชิกขององค์การสหประชาชาติต้องมีส่วนร่วมในการดูแลพลเมืองโลกด้วยนอกจากมีกฎหมายตรวจคนเข้าเมืองอย่างเดียวไม่พอ

ดังนั้น ต้องมีหลักการ หรือวางนโยบายใน 59 คนที่เหลือ โดยอยากให้รัฐบาลยึดหลักการในการที่จะจัดการให้ยึดหลักว่าด้วยเรื่องสิทธิมนุษยธรรมคือ ต้องคำนึงถึงชีวิตเขาชีวิตเรา ครอบครัวเขาครอบครัวเราว่า เมื่อมีการหนีร้อนมาพึ่งเย็นจะส่งกลับไปให้เสี่ยงเป็นเสี่ยงตายไม่ได้ ดังนั้น เราควรจะติดตามหรือตามต่อใน 109 คน ที่ส่งกลับไปว่า ที่เราส่งกลับไปเค้าจะไม่มีความเสี่ยงเป็นเสี่ยงตายเพราะถือว่าเป็นความรับผิดชอบ ส่วนอีก 59 คน ต้องยึดหลักในการดูแลและสิทธิในความปลอดภัยในเรื่องการส่งกลับ ถ้าจะส่งกลับไปประเทศไหนก็ตาม ควรมีการพูดคุยกันในระหว่างประเทศก่อนว่ามีประเทศไหนที่เค้ายินดีและกลับไปต้องยึดหลักในเรื่องความปลอดภัย ซึ่งอาจจะกระทบในเรื่องของการเมืองระหว่างประเทศ หรือปัญหาการดูแลระหว่างประเทศอาจเป็นเรื่องการตั้งค่ายผู้พักพิงชั่วคราว สิทธิการดูแลเรื่องสุขภาพ สิทธิในเรื่องของการดูแลเป็นครอบครัวในพื้นที่ค่ายผู้พักพิงชั่วคราว และสิทธิในการที่รัฐบาลไทยต้องมีหน้าที่ในการนำประเด็นการเคลื่อนย้ายหรือส่งกลับไปประเทศที่สามเป็นการพูดคุยในระดับภูมิภาคหรือในระดับสากลเพื่อทำให้เป็นหลักประกันว่า ทั่วโลกขณะนี้ให้ความสนใจมาร่วมรับผิดชอบร่วมกัน สรุปก็คือ ไม่ได้ต้องการให้ประเทศไทยต้องรับผิดชอบทั้งหมดเพราะไทยไม่ได้เป็นประเทศต้นตอ แต่เราควรหยิบยกสาเหตุตรงนี้ทำให้ประเทศไทยเป็นที่ยอมรับว่าเราเป็นผู้นำในเรื่องการนำเสนอปัญหาและวิธีการแก้ไขปัญหาโดยยึดหลักสิทธิมนุษยชน เพื่อให้เกิดความเชื่อมั่นว่า แม้จะอยู่ในสถานการณ์รัฐประหาร แต่เรายังสามารถมีวิธีการแก้ปัญหาที่จะะดำเนินการจัดการต่อผู้อพยพโดยยึดหลักสิทธิมนุษยชน มนุษยธรรม เพราะเป็นเรื่องของพลเมืองโลก

สุดท้าย อย่าคิดว่าประเทศไทยจะอยู่เฉยๆ ไม่ทำอะไร เพราะในรัฐธรรมนูญชั่วคราว มาตรา 4 ระบุว่า รัฐบาลให้การยอมรับหลักสิทธิเสรีภาพและความเสมอภาค รัฐบาลนี้ยังให้ความคุ้มครองทั้งพันธกรณีต่างๆ ด้วยอนุสัญญา 7 ฉบับ เช่น อนุสัญญาว่าด้วยสิทธิพลเมืองมีศักดิ์ศรีความเป็นมนุษย์ อนุสัญญาว่าด้วยการป้องกันการซ้อมทรมาน อนุสัญญาว่าด้วยการไม่เลือกปฏิบัติ อนุสัญญาว่าด้วยการปฏิบัติต่อเด็กและสตรี คือ 180 คนส่งไปตุรกี แต่ 109 คนนี้ก็ควรได้รับสิทธิว่าด้วยความเป็นพลเมืองและสิทธิว่าด้วยการป้องกันการซ้อมทรมาน หรือการเลือกปฏิบัตินี้เช่นกันโดยเราไม่สามารถให้หลักประกันชีวิตกับบุคคลเหล่านี้ได้ดังนั้นควรจะต้องนำเสนอต่อรัฐบาล

**ดร.เบญจรัตน์ แซ่ฉั่ว**

ได้กล่าวในมุมมองใหม่ต่อชาวอุยกูร์ ที่ผ่านมาโดยมองว่าเป็นผู้ลักลอบเข้าเมืองชาวมุสลิมที่อ้างว่าเป็นชาวตุรกีซึ่งได้มีการจัดกลุ่มไว้และปฏิบัติต่อเขาในฐานะผู้หลบหนีเข้าเมืองอย่างผิดกฎหมาย แต่หากมองชาวอุยกูร์โดยคำนึงถึงหลักสิทธิมนุษยชนจะมีอยู่ 3 ฐานะคือ หนึ่งเป็นเหยื่อของการถูกละเมิดสิทธิมนุษยชนเกิดขึ้นในประเทศจีน สองเป็นผู้ลี้ภัย ผู้แสวงหาที่พักพิง และสามเป็นผู้หลบหนีเข้าเมืองที่ผิดกฎหมายโดยทั้งสามสถานะก็มีส่วนเกี่ยวโยงซึ่งกันและกัน เพราะการเป็นเหยื่อของการละเมิดสิทธิมนุษยชนในประเทศจีนก็นำไปสู่สถานะการเป็นผู้ลี้ภัย ตัวอย่างเช่น ผู้หญิงชาวอุยกูร์พร้อมลูกของเธอที่หนีไปประเทศตุรกีขณะนี้อาศัยอยู่ที่แฟลตชนชั้นล่างในเมืองอิสตันบลู โดยเธอได้เล่าสาเหตุที่หนีออกนอกประเทศเนื่องจากถูกจำกัดความเป็นอัตลักษณ์ ความเป็นตัวของตัวเอง และการกดขี่เรื่องของละเมิดสิทธิมนุษยชนในเรื่องของการจำกัดสิทธิในเรื่องศาสนา ละเมิดในสิทธิทางวัฒนธรรม ละเมิดในสิทธิทางศาสนาหรือตามประเพณี เช่น รัฐบาลจีนประกาศห้ามนักเรียน นักศึกษาถือศีลอด ห้ามมีคัมภีร์อัลกุรอ่านเกินกว่า 1 เล่ม ผู้หญิงห้ามใส่ผ้าคลุมหน้า นอกจากนั้น การที่ให้ชาวจีนฮั่นอพยพเข้าไปในพื้นที่ที่มีชาวอุยกูร์อยู่เดิมทำให้เกิดปัญหาการเข้าไปแย่งชิงทั้งทรัพยากรน้ำและที่ดินกับชาวอุยกูร์ ก่อให้เกิดปัญหาการได้รับปฏิบัติหรือการได้รับการพัฒนาหรือสิทธิต่างๆ ต่อรัฐอย่างไม่เป็นธรรมคือ ไม่เทียบเท่ากับคนจีน ซึ่งมีการละเมิดสิทธิตลอดเวลาแม้กระทั่งการแสดงความคิดเห็น เห็นได้จาก มีการตัดสินจำคุกตลอดชีวิตนักวิชาการชาวอุยกูร์ซึ่งเป็นเจ้าของเว็บไซต์อุยกูร์ออนไลน์โดยถูกตัดสินในข้อหาต้องการแบ่งแยกดินแดนเนื่องจากในเว็บมีเนื้อหาการแย่งดินแดนการปกครองโดยอิสระซึ่งชาวอุยกูร์ได้เรียกร้องเพราะถูกกักขังและถูกทรมาน รวมทั้งให้อดอาหารก่อนที่จะมีการพิจารณาคดีโดยศาล ทำให้ไม่ได้รับสิทธิตามกระบวนการยุติธรรมหรือตามกฎหมาย ฉะนั้น ในช่วงหลายปีที่ผ่านมามีชาวอุยกูร์หลายร้อยคนที่เสียชีวิตจากการถูกละเมิดสิทธิมนุษยชนและหลายพันคนที่หนีออกมาจากประเทศจีนต่างมุ่งหวังที่จะไปประเทศตุรกี และนี้ คือ การที่ทำให้พวกเขามีสถานะการถูกเป็นเหยื่อของการละเมิดสิทธิมนุษยชนและกลายเป็นผู้ลี้ภัย ทางการจีนออกมาปฏิเสธข้อกล่าวหานี้ โดยอ้างว่า จีนเคารพสิทธิเสรีภาพในการนับถือศาสนาของชาวอุยกูร์และที่ทำเช่นนี้เพราะชาวอุยกูร์ต้องการที่จะแบ่งแยกดินแดน รวมทั้ง มีการระดมคนไปฝึกทหารที่ตะวันออกกลาง โดยเรื่องนี้แม้ทางชาวอุยกูร์จะออกมายอมรับแต่ก็ถือว่าเป็นส่วนน้อย เรื่องของการถูกละเมิดสิทธิมนุษยชนนี้ได้ปรากฏเป็นหลักฐานมีเอกสารอยู่หลายแห่ง โดยมากอยู่ในหน่วยงานที่มีการเฝ้าระวังในประเด็นการละเมิดสิทธิมนุษยชน

จากสถานะผู้ลี้ภัยกลายมาเป็นผู้ลักลอบเข้าเมืองอย่างผิดกฎหมาย เพราะในช่วงที่ผ่านมา ชาว อุยกูร์หนีออกมาจากจีน หนีการประหัตประหาร หนีการปราบปราม และการถูกกดขี่ รวมทั้งเรื่องการเลือกปฏิบัติทางศาสนาและวัฒนธรรม ซึ่งจริงๆ แล้วประเทศไทยเองมีประสบการณ์กับผู้ลี้ภัย โดยทางการไทยใช้คำเรียกว่าผู้หลบหนีจากการสู้รบหรือชนกลุ่มน้อย ประเทศไทยมีประสบการณ์การจัดการกับกลุ่มผู้หนีภัยสงครามอย่างยาวนานตั้งแต่สงครามอินโดจีนหรือเรื่องชนกลุ่มน้อยจากพม่า แต่สิ่งที่ทำให้ชาวอุยกูร์แตกต่างจากผู้หนีภัยกลุ่มอื่นๆ ที่มาอยู่ในประเทศไทย คือ ไทยมีผู้หนีภัยจากพม่า ชาวโรฮิงญา และผู้หนีภัยจากเกาหลีเหนือ ส่วนใหญ่ถูกรัฐของตนเองปฏิเสธ ไม่ได้ถูกเรียกร้องให้ส่งกลับและมีการหนีภัยจากการสู้รบอย่างชัดเจน แต่ชาวอุยกูร์ต่างจากกลุ่มอื่นตรงที่ถูกกล่าวหาว่าต้องการแบ่งแยกดินแดนและเป็นกลุ่มก่อการร้าย ดังนั้น แนวทางปฏิบัติก็แตกต่างกันไป แล้วทางการจีนต้องการให้นำกลับไปเพื่อดำเนินคดีและ

แน่นอนจุดที่ต่างที่สุดคือ ความสัมพันธ์ระหว่างไทยกับจีน เพราะไทยเองก็ต้องการรักษาความสัมพันธ์ ดังนั้น หลายประเทศในเอเชียก็ต้องยอมทำตามความเรียกร้องของจีนให้ส่งกลับผู้ลี้ภัยชาวอุยกูร์เนื่องจากคำนึงถึงความสัมพันธ์ระหว่างประเทศ ไม่ใช่ประเทศไทยประเทศเดียว เมื่อปีที่แล้ว ประเทศเวียดนามส่งกลับไปประมาณ 20 กว่าคน ในข้อหาเข้าเมืองผิดกฎหมายและมีการปะทะกันบริเวณแนวชายแดนเพราะได้หนีเข้ามาตรงชายแดน กัมพูชาก็ได้ส่งกลับประมาณ 20 กว่าคน เมื่อปี 2552 จีนจึงส่งเงินเข้าไปเพื่อสนับสนุนพัฒนาประเทศพันกว่าล้านเหรียญ และส่งงบประมาณมาเพื่อสนับสนุนกองทัพ ส่วนอินโดนีเซียอนุญาตให้ทางการจีนเข้าไปร่วมพิจารณาคดีการก่อการร้ายที่ดำเนินการกับชาวอุยกูร์เพราะถ้าตัดสินว่ามีการก่อการร้ายจะถูกส่งกลับไปจีน ถือว่าเป็นแนวปฏิบัติต่อประเทศในภูมิภาคเอเชียที่ต้องพึ่งพาต่อความสัมพันธ์ระหว่างประเทศนั้นๆ กับจีน แม้ทางจีนได้สัญญาว่าจะมีการปฏิบัติอย่างเป็นธรรมและทางโฆษกกระทรวงการต่างประเทศจีนได้บอกว่าให้หน่วยงานที่เกี่ยวข้องของจีนนำผู้ต้องสงสัยที่กระทำอาชญากรรมร้ายแรงไปดำเนินคดีตามกฎหมาย แต่ส่วนที่ไม่มีส่วนเกี่ยวข้องกับการก่ออาชญากรรมร้ายหรือมีความผิดเล็กน้อยก็จะถูกดำเนินคดีตามความเหมาะสมต่อไป แต่ตรงนี้เกิดคำถามว่า การกระทำต่อเด็ก สตรีและคนชรา จีนจะมีวิธีการดำเนินการกับคนกลุ่มนี้อย่างไร

คราวนี้หากกลับมาดูในประเด็นสิทธิมนุษยชนที่เกี่ยวข้องกับการปฏิบัติสำหรับคนกลุ่มนี้จะลงรายละเอียดในกฎหมายระหว่างประเทศและอนุสัญญาการต่อต้านการทรมาน และการปฏิบัติการลงโทษอื่นที่โหดร้ายไร้มนุษยธรรม หรือย่ำยีศักดิ์ศรี เป็นอนุสัญญาสิทธิมนุษยชนระหว่างประเทศซึ่งไทยได้เข้าไปเป็นภาคีเมื่อปี 2550 มีข้อบัญญัติข้อหนึ่งได้กล่าว “รัฐภาคีกรณีนี้คือประเทศไทยต้องไม่ขับไล่ ส่งกลับ หรือผลักดันกลับหรือส่งบุคคลที่เป็นผู้ร้ายข้ามแดนไปอีกรัฐเมื่อมีเหตุอันควรเชื่อได้ว่าบุคคลนั้นจะตกอยู่ภายใต้อันตรายที่จะถูกทรมาน และเจ้าพนักงานที่มีอำนาจต้องคำนึงถึงข้อพิจารณาทั้งปวงที่เกี่ยวข้องรวมทั้งการที่มีรูปแบบที่ต่อเนื่องในรูปแบบสิทธิมนุษยชนในรัฐนั้นอย่างร้ายแรงโดยซึ่งหน้าหรืออย่างกว้างขวางด้วย” เพราะฉะนั้น พันธกรณีของไทยตามกฎหมายระหว่างประเทศ ไม่ใช่แค่บอกว่ามีการกล่าวหาว่าเป็นผู้ก่อการร้ายต้องส่งกลับแต่ไทยควรมีการพิจารณาด้วยว่า สถานการณ์ในประเทศนั้นๆ จะเป็นอันตรายและมีการละเมิดสิทธิมนุษยชนหรือมีการทรมานต่อผู้ที่ส่งกลับหรือไม่ ทั้งนี้ มีอนุสัญญาอยู่ตัวหนึ่งที่เกี่ยวข้องถ้าหากมองคนเหล่านี้เป็นผู้ลี้ภัยก็จะมีอนุสัญญาว่าด้วยสถานะผู้ลี้ภัยปี 1951 ซึ่งประเทศไทยไม่ได้เป็นภาคี โดยได้กล่าวชัดเจนว่า รัฐภาคีจะไม่มีการส่งกลับผู้ลี้ภัยไม่ว่าจะเป็นกรณีใดๆไปยังดินแดนที่ทำให้ชีวิตของเขาหรือเสรีภาพจะถูกคุกคาม เนื่องจากชาติพันธุ์ ศาสนา สัญชาติ การเป็นสมาชิกของกลุ่มทางสังคมหรือความคิดเห็นทางการเมืองซึ่งตรงนี้ชัดเจนมาก หากไทยเป็นภาคีในอนุสัญญาตัวนี้จะต้องไม่ส่งกลับชาวอุยกูร์ ถึงแม้ไทยจะอ้างว่าไทยไม่ได้เป็นภาคีในอนุสัญญาตัวนี้ก็ตาม แต่เมื่อดูตามบทกฏหมายระหว่างประเทศว่าด้วยสิทธิมนุษยชน กฎหมายหลักว่าด้วยการส่งกลับมันกลายเป็นกฎหมายจารีตประเพณีระหว่างประเทศไปแล้ว แม้ว่าเราไม่ได้ลงนามในกฎหมายฉบับนั้นเพื่อให้ผูกพันต่อรัฐไทยเป็นการเฉพาะแต่มันมีแนวปฏิบัติของรัฐทั่วโลกไปในทางเดียวกันทั้งหมดและแนวคำตัดสินต่างๆ ของศาลก็ไปในทางเดียวกันว่าหลักการไม่ส่งกลับไปยังในที่ที่เขาจะมีอันตราย ถูกประหัตประหาร หรือถูกทรมานเป็นกฎหมายที่ทุกประเทศต้องปฏิบัติตาม หรือกติการะหว่างประเทศว่าด้วยสิทธิทางพลเมืองและสิทธิทางการเมืองซึ่งไทยได้มีการรับรองไว้แล้วก็มีการพูดถึงสิทธิในชีวิตได้มีคณะกรรมการสิทธิมนุษยชนของสหประชาชาติได้ตีความในสิทธิในชีวิตไว้ว่าต้องรวมถึงการไม่ส่งกลับ ขับไล่คนออกไปนอกดินแดนที่มีเหตุอันสมควรให้เชื่อได้ว่ามีความเสี่ยงที่จะถูกทำอันตรายที่จะเป็นการละเมิดสิทธิในชีวิตและเสรีภาพในการถูกทรมาน แค่มีเหตุอันสมควรให้เชื่อได้ว่าส่งไปแล้วอาจจะถูกทำอันตรายหรือมีความเสี่ยงที่ทำให้เกิดอันตราย เราก็ไม่มีสิทธิที่จะส่งบุคคลเหล่านั้นไปยังดินแดนนั้นได้ ดังนั้นเราควรกลับมาพิจารณาสถานการณ์ชาวอุยกูร์กับสถานการณ์สิทธิมนุษยชนในจีนในตอนต้นด้วย

ประเด็นสุดท้าย จะทำอย่างไรให้หลักสิทธิมนุษยชนเป็นแกนกลาง ไม่ใช่แค่ให้ความช่วยเหลือแต่ให้ความช่วยเหลืออย่างมีการเคารพสิทธิมนุษยชนด้วย แล้วประเทศไทยไม่สามารถทำได้เพียงลำพัง ยังไงเราก็ปฏิเสธการย้ายถิ่นไม่ได้ จะทำอย่างไรให้มีหลายภาคส่วนเข้ามาเกี่ยวข้องมากขึ้น เพราะนอกจากจะมีการประสานกับรัฐบาลตุรกีและองค์กรการย้ายถิ่นระหว่างประเทศ (IOM) แล้ว แต่มีตัวละครหลักอยู่ตัวหนึ่งที่เกี่ยวกับผู้ลี้ภัยคือ UNHCR สำนักงานข้าหลวงใหญ่ผู้ลี้ภัยแห่งสหประชาชาติซึ่งมีสำนักงานอยู่ในประเทศไทยและให้ความช่วยเหลือผู้ลี้ภัยตามชายแดน ผู้แสวงหาที่พักพิงต่างๆ ซึ่งมีการแบ่งสถานะผู้ลี้ภัยต่างๆ แต่ทางการไทยกลับไม่ได้ให้ทางUNHCRเข้ามามีบทบาทเรื่องการจัดการปัญหาชาวอุยกูร์ ในครั้งนี้ดูแค่การพิสูจน์สัญชาติแต่ไม่ได้พิสูจน์สถานะความเป็นผู้ลี้ภัย ซึ่งกรณีเช่นนี้ หากไทยมีการเปิดโอกาสหรือเปิดรับการช่วยเหลือจากประชาคมระหว่างประเทศตรงนี้มากขึ้น ก็จะช่วยให้การแยกแยะและการจัดการของปัญหากรณีอุยกูร์หรือปัญหาผู้ลี้ภัยได้ดียิ่งขึ้นและไทยควรมีการพิจารณาต่อไป

**ดร. อณัส อมาตยกุล**

กล่าวว่าประเด็นเรื่องอุยกูร์ ปัญหาที่สำคัญของไทยประการหนึ่งคือ ขาดองค์ความรู้ต่อความเป็นจริงของโลกและไทยควรมีการตื่นตัวและปรับปรุงตัวเสียใหม่ โดยเราควรทำความเข้าใจในความเป็นมาของชาวอุยกูร์ก่อน ประวัติความเป็นมาของตุรกีมี 2 เผ่าพันธุ์เป็นหลัก คือ พวกอูกูสเติร์ก คือเติร์กที่เป็นอูกูส และพวกอุยกูร์เติร์กก็คือเติร์กที่เป็นอุยกูร์ ซึ่งอยู่ด้วยกันมาก่อนใกล้กับมองโกเลีย จนพวกอูกูสเติร์กซึ่งเป็นชนเผ่าเลี้ยงปศุสัตว์ซึ่งมีการอพยพเคลื่อนไปเรื่อยๆ เคลื่อนไปถึงบริเวณเรียกว่าที่อนาโตเลียจนพัฒนาเรื่อยไปจนเป็นออตโตมัน อยู่เรืองอำนาจยาวนาน 500 ปี จนมาพ่ายแพ้แก่ตะวันตกในปี 1914 แล้วก็พัฒนามาเป็นตุรกีในปัจจุบัน ส่วนอุยกูร์เติร์กไม่ได้ไปไหนอยู่ที่เดิมในบริเวณพื้นที่ที่เป็นประเทศของเขาเอง แล้วคำพูดที่ว่าพวกเขาเหล่านี้เป็นชนกลุ่มน้อยมาจากมณฑลซินเจียงของจีนตรงนี้ เราควรคิดถึงคำว่าใจเขาใจเราด้วย หากไทยมีสภาวะเมื่อตอนสร้างรัฐชาติขึ้นมา แล้วการที่ประเทศมหาอำนาจเข้ามาแบ่งประเทศหรือมีประเทศเพื่อนบ้านเข้ามาเพื่อต้องการแบ่งประเทศของเรา หากไทยมีสภาวะเช่นเดียวกับ อุยกูร์ จะเป็นอย่างไร

ฉะนั้น คนในซินเจียง อุยกูร์พลเมืองเดิมมีพื้นฐานมาจากชาวมองโกเลีย และมีการผสมผสานทั้งในเรื่องของชนชาติ คือ ชนชาติเติร์ก 2 กลุ่ม คือ พวกอูกูสเติร์กและพวกอุยกูร์เติร์กและเนื่องจากพื้นที่เหล่านั้นอยู่ใกล้อาณาจักรจีน ซึ่งต้องทำความเข้าใจในเรื่องของการล่าอาณานิคม ฉะนั้น ในสมัยศตวรรษที่ 18 – 19 มีการแข่งขันระหว่างโลกตะวันตกกับโลกอิสลาม สืบเนื่องจากการที่โลกตะวันตกพ่ายแพ้ต่อสงครามครูเสดที่ยาวนานมากว่า 200 ปี เมื่อกลับไปยุโรปแล้วก็ค่อยๆ ฟื้นฟูตนเองในสมัยเรอเนซองส์ จนเข้าสู่สมัยปฏิวัติวิทยาศาสตร์ และจากนั้น ก็เข้าสู่สมัยรู้แจ้งทางโลกียะและทางในศาสตราทั้งหมด จึงเข้าสู่สมัยศตวรรษที่ 19 นำไปสู่การปฏิวัติทางการผลิตทั้งหมดซึ่งก็คือการผลิตเรือรบที่หุ้มด้วยเกราะและปืน ดังนั้น ชาติตะวันตกจึงออกทางทะเลเพื่อล่าโลกมุสลิมและก็สามารถที่จะรุกรานจีนได้สำเร็จ แต่ขณะที่พระเจ้าซาร์นิโคลัสของรัสเซียไม่สามารถนำเรือรบออกไปล่าอาณานิคมได้เพราะว่าติดสวีเดน เนเธอร์แลนด์ และเยอรมนี แต่สิ่งที่พระเจ้าซาร์นิโคลัสทำก็คือ ส่งทหารราบเข้าไปยังดินแดนพื้นที่ราบต่างๆ เข้ายึดดินแดนโลกมุสลิม ดังนั้น ตะวันตกได้เข้าไปทำลายล้างเส้นทางความมั่งคั่งทางการค้าโลกมุสลิม พระเจ้าซาร์นิโคลัสส่งกองทัพเข้าไปยึดไล่ตั้งแต่ อาเซอไบยาน เชสเนีย อุสเบกีสถาน ตาจิกีสถานและก็เคลื่อนพลเข้าสู่อัฟกานิสถาน อังกฤษซึ่งปกครองอินเดียอยู่จึงเคลื่อนพลเพื่อเข้าตั้งรับและทั้งสองฝ่ายก็พ่ายแพ้ต่อตาลีบัน จึงมีการขีดเส้นแบ่งเส้นดูรันระหว่างอินเดียกับอัฟกานิสถาน แต่ทันทีที่กองทัพพระเจ้าซาร์นิโคลัสเคลื่อนไปในตุรกีสถาน ในขณะที่จักรพรรดิแมนจูของจีนกำลังอ่อนแรงก็เคลื่อนที่ยึดพื้นที่ฝั่งเตอรกีสถานตะวันออก ส่วนพระเจ้าซาร์นิโคลัสได้ยึดไปในส่วนเตอรกีสถานตะวันตกไปแล้วจีนก็มีการปฏิวัติภายใน ก๊กมินตั๋งจนกลายเป็นโลกในปัจจุบันในที่สุด

ดังนั้น ประเทศไทยกับปัญหาผู้ลี้ภัยข้ามชาติ คือ เราต้องเข้าใจที่มาของประเทศว่า ประเทศนี้สร้างมาจากอะไร เข้าใจตัวตนของชาติว่า ชาติมีที่มา ตัวตนคนที่มามีความหลากหลายทางชาติพันธุ์ ภาษา วัฒนธรรม ตลอดจนศรัทธาและความเชื่อ เช่น กรุงศรีอยุธยาก็มีผู้คนต่างชาติถึง 30 ชาติ ที่สร้างกรุงศรีอยุธยาขึ้นมา ประเทศนี้มีวัฒนธรรมส่วนหนึ่งได้มาจากผู้อพยพลี้ภัยข้ามพรมแดนซึ่งก็คือ ชาวมอญ แล้วประเทศนี้มีความแข็งแกร่งทางเศรษฐกิจซึ่งได้มาจากจีนที่อพยพหนีมาจากความกันดารและความยากจน ไม่เช่นนั้น ไม่เป็นประเทศไทยมาจนทุกวันนี้ ฉะนั้น เราไม่ได้มองแบบบรรพชนมองแต่เรามองตามสายตาสมัยใหม่ซึ่งเราก็ไม่ได้เป็นสมัยใหม่ เมื่อจีนว่าอย่างไรก็ว่าเป็นผู้ก่อการร้ายก็ว่าตามนั้นเพราะเมื่อจีนมองว่าเป็นภัยต่อผลประโยชน์ของจีน เป็นภัยต่อทรัพยากรที่จีนได้ยึดไป หากย้อนถามว่ากรณีเหตุการณ์อุยกูร์ – จีนใครเป็นคนผิด คิดว่าสังคมไทยควรที่จะแสดงตัวตนภายใต้เอกราชของเรา

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*